FIFA World Cup: Egypt balikoh Russia dhevana buraa gaathah\nވާރލްޑް ކަޕް: މިސްރު ބަލިކޮށް ރަޝިއާ ދެވަނަ ބުރާ ގާތަށް\nމި މެޗު ރަޝިއާއިން ކާމިޔާބުކުރީ 3-1 ގެ ނަތީޖާއަކުން\nމި މެޗުގައި ޖެހި ދެ ލަނޑާއެކު ރަޝިއާއިން ވަނީ މިހާތަނަށް މި ވާރލްޑް ކަޕްގައި އަށް ލަނޑު ޖަހާފައި\nމިސްރުގެ ދަތުރަށް ގާތްގަނޑަކަށް ވަނީ ނިމުމެއް އައިސްފައި\nކ. މާލެ 20 ޖޫން 2018 | ބުދަ 02:36 2,406\nރަޝިއާގެ ކުޅުންތެރިން މެޗަށްފަހު އުފާފާޅުކުރަނީ - އަމިއްލަ ގައުމުގައި ރަޝިއާ ކުޅޭ މި ވާރލްޑް ކަޕްގައި މިހާތަނަށް ކުޅުނު އެއްވެސް މެޗަކުން އެޓީމު ބަލިވެފައެއް ނުވޭ - ގެޓީ އިމޭޖާސް\nފީފާ ވާރލްޑް ކަޕްގެ ގްރޫޕް ފިޔަވަހީގެ ދެވަނަ މެޗުގައި މިސްރު ބަލިކޮށް ދެވަނަ ބުރާ ގާތަށް ރަޝިއާ ޖެހިލައިފިއެވެ.\nސެއިންޓް ޕީޓަސްބަރގްގައި ހުންނަ ނިއު ޒެނިތު ސްޓޭޑިއަމްގައި ކުޅުނު މި މެޗު ރަޝިއާއިން ކާމިޔާބުކުރީ 3-1 ގެ ނަތީޖާއަކުންނެވެ. މި މެޗުގައި އަނިޔާގެ ސަބަބުން މިސްރުގެ ފުރަތަމަ މެޗުގައި ނުކުޅެވުނު އެޓީމުގެ ފޯވާޑް މުހައްމަދު ސަލާހު ކުޅުނެވެ. މި މެޗަކީ ރަޝިއާ އާއި މިސްރާއި ދެމެދު ކުޅެވުނު ފުރަތަމަ މެޗެވެ. މި މެޗުގައި ރަޝިއާ ކުޅުނު ފުރަތަމަ މެޗުގައި ބެންޗުން އަރާ ލަނޑު ޖެހި ޑެނިސް ޗެރިޝޭވް އަދި އާޓެމް ޒޫބާއަށް ވަނީ އެޓީމުގެ ފުރަތަމަ އެގާރައިން ޖާގަ ދީފައެވެ.\nފުރަތަމަ ހާފު ފެށިގެން ދެ ޓީމުގެ ފަރާތުން ވެސް ހަމަހަމަ ކުޅުމެއް ފެނިގެންދިޔައިރު ދެ ޓީމުން ވެސް ވަނީ ލަނޑު ޖެހުމަށް މަސައްކަތްތަކެއްކޮށްފައެވެ. މެޗުގެ 19 ވަނަ މިނެޓުގައި ޗެރިޝޭވް ފޮނުވާލި ހަމަލާއެއް ބޭރަށް ދިޔައިރު މެޗުގެ 42 ވަނަ މިނެޓުގައި ސަލާހު ފޮނުވާލި ހަމަލާއެއް ވެސް އޭނާއަށް ގޯލާއި އަމާޒުކުރެވިފައެއް ނުވެއެވެ. ދެ ޓީމުންކުރެ ޓީމަކަށް ފުރަތަމަ ހާފުގައި ލަނޑެއް ޖެހިފައެއް ނުވެއެވެ.\nދެ ޓީމު އެއްވަރުވެއޮވެ ފުރަތަމަ ހާފު ނިމިގެންދިޔައިރު ދެވަނަ ހާފުގައި ރަޝިއާއިން ވަނީ ކުޅުން ވަރުގަދަކޮށްފައެވެ. މެޗުގެ 47 ވަނަ މިނެޓުގައި ރަޝިއާއަށް ލީޑު ލިބިގެންދިޔައީ މިސްރުގެ ކެޕްޓަން އަހުމަދު ފަތީ އަތުން ބައިކޮޅަށް ވަން ލަނޑަކާއެކުއެވެ. އޭގެ ފަހުން އެ ޓީމުގެ ދެވަނަ ލަނޑު މެޗުގެ 59 ވަނަ މިނެޓުގައި ޖަހައިދިނީ ފުރަތަމަ މެޗުގައި އެ ޓީމަށް ދެ ލަނޑު ޖަހައިދިން ޗެރިޝޭވްއެވެ. އޭގެ ތިން މިނެޓު ފަހުން ރަޝިއާގެ ތިންވަނަ ލަނޑު ޖެހީ ޒޫބާއެވެ.\nމެޗުގެ ނަތީޖާ ބަދަލުކޮށްލުމަށް މިސްރަށް އިތުރު ހިތްވަރެއް ލިބިގެންދިޔައީ މެޗުގެ 73 ވަނަ މިނެޓުގައި ވީޑިއޯ އެސިސްޓަންޓް ރެފްރީގެ އެހީތެރިކަމާއެކު އެ ޓީމަށް ލިބުނު ޕެނަލްޓީއާއެކުއެވެ. މުހައްމަދު ސަލާހު ވަނީ މި ޕެނަލްޓީ ކާމިޔާބުކޮށް މިސްރަށް ނަތީޖާގެ ފަރަގު ކުޑަކޮށްދީފައެވެ. މި ލަނޑާއެކު ސަލާހު ވެގެންދިޔައީ ވާރލްޑް ކަޕްގެ ތާރީހުގައި ވެސް މިސްރަށް ލަނޑެއް ޖަހައިދިން ތިންވަނަ ކުޅުންތެރިޔާއަށެވެ.\nމި މެޗުގައި ޖެހި ދެ ލަނޑާއެކު ރަޝިއާއިން ވަނީ މިހާތަނަށް މި ވާރލްޑް ކަޕްގައި އަށް ލަނޑު ޖަހާފައެވެ. މިއީ ފާއިތުވެދިޔަ ދެ ވާރލްޑް ކަޕްގައި އެގައުމުން ޖެހި ލަނޑުތަކަށްވުރެ އިތުރު އަދަދެކެވެ.\nމި މޮޅާއެކު ރަޝިއާއިން ވަނީ މިއަހަރުގެ ވާރލްޑް ކަޕްގައި ކުޅުނު ދެ މެޗު ވެސް ކާމިޔާބުކޮށް ދެވަނަ ބުރުގެ ޖާގައަކާ ގާތަށް ޖެހިލާފައެވެ. ހަމައެހެންމެ 28 އަހަރަށްފަހު ވާރލްޑް ކަޕްގައި ވާދަކުރި މިސްރުގެ ދަތުރަށް ގާތްގަނޑަކަށް ވަނީ ނިމުމެއް އައިސްފައެވެ.\nގްރޫޕް ފިޔަވަހީގެ އެންމެ ފަހު މެޗުގައި އުރުގުއޭއާއި ދެކޮޅަށް ރަޝިއާ ނުކުންނައިރު މިސްރު ނުކުންނާނީ ސައުދީ އަރަބިއްޔާ އާއި ދެކޮޅަށެވެ.


Eye Care in kudakudheenge dhuvahah haasa promotion eh\nއައިކެއާއިން ކުޑަކުދީންގެ ދުވަހަށް ހާއްސަ ޕްރޮމޯޝަނެއް\nއައިކެއާ އޮޕްޓިކަލްސް އިން ކުޑަކުދިންގެ ދުވަހު ހާއްސަ ޕްރޮމޯޝަނެއް ކުރިއަށް ގެންދަން ނިންމައިފި އެވެ.\nއެއް ދުވަހަށް ކުރިއަށްދާ މި ޕްރޮމޯޝަންގައި ކުޑަކުދީންގެ ހުރިހާ ޕްރޮޑަކްޓްތަކަކުން 20 ޕަސެންޓްގެ ޑިސްކައުޓް ލިބޭނެ އެވެ. އެގޮތުން އެކި ބްރޭންޑްތަކުގެ އައިނު ދުނިގަނޑާއި އަވިއައިނުންވެސް އެ އަދަދަށް ޑިސްކައުންޓް ދޭނެ އެވެ.\nމާދަމާ އައިކެއާ އޮޕްޓިކަލްސްގެ ހުރިހާ ފިހާރައެއްގައި މި ޕްރޮމޯޝަން ކުރިއަށް ގެންދާނެ އެވެ.\nއައިކެއާ އޮޕްޓިކަލްސްއަކީ ލޮލާއި ގުޅުންހުރި ހުރިހާ ހިދުމަތެއް އެއްތަނަކުން ފޯރުކޮށްދެމުން އަންނަ ހަމައެކަނި ކުންފުންޏެވެ. މަޝްހޫރު ގިނަ ބްރޭންޑްތަކުގެ އައިނާއި ކޮންޓްކެޓް ލެންސާއި ލޮލުގެ އެގްޒަމިނޭޝަން ހެދުމާއި ކޯޕޮރޭޓް އަދި ސްކްރީނިން ޕްރޮގްރާމް ހިންގުމާއި ލޮލުގެ ފަރުވާއަށް ބޭނުންވާ ސާޖަރީ ހެދުމުގެ ހިދުމަތްވެސް އައިކެއާ އިން އަންނަނީ ފޯރުކޮށް ދެމުންނެވެ.\nއިތުރު މައުލޫމާތު ހޯދުމަށް އައިކެއާ އޮޕްޓިކަލްސްގެ ހޮޓްލައިން 3321026 އަށް ގުޅުއްވުމަށް އެ ކުންފުނިން އެދެމެވެ. އަދި އައިކެއާ އޮޕްޓިކަލްސްގައި ލިބެން ހުރި ޕްރަޑަކްޓްތައް eyecare.mv އަށް ޒިޔާރަތް ކޮށްލައިގެން ބަލައިލެވޭނެ އެވެ.\nއެކި ނަންމުގައި މަކަރާއި ހީލަތުން ފައިސާ ހޯދަނީ\nއައިކެއާގެ ރޯދަ ސޭލް ފަށައިފި\nއަލަށް ޖިމް ފަށާ މީހުނަށް ހެމާއިން ޕްރޮގްރާމެއް\nޝަބްލޫޝް: މި ޕިއްޒާ ހަމަ ތަފާތު


ޒަވާޖީ ޙަޔާތް އުފާވެރިކުރަން ބޭނުންނަމަ އެކަކު އަނެކަކަށް ޝަކުވާ ކުރުމުގަ އިންތަކެއް ގެންގުޅެންޖެހޭނެ! ފުރުޞަތަށްވެސް ބަލަންޖެހޭނެ!\nކޮންމެ ދެމަފިރިއެއްގެ މެދުގައިވެސް ކުރަންޖެހޭ ޝަކުވާތަކެއް ހުންނާނެއެވެ. މަޗްވްރާކުރަންޖެހޭ ކަްތައްތަކެއް ވެސް ހުންނާނެއެވެ. އެއީ ކޮންމެ ދެމަފިރިއަކީވެސް ތަފާތު މިޒާޖުގެ ދެމީހުން ކަމުގައިވާތީއެވެ. މިޒާޖު ކިތަންމެ އެއްގޮތް ނަމަވެސް ޚިޔާލުގައި ތަފާތުތަކެއް ހުންނާނެތީއެވެ. ބޭނުންތަކުގައިވެް ތަފާތުތަކެއް ހުންނާނެތީއެވެ.\nޝަކުވާކުރަންޖެހޭ ކަންކަމުގައި ޝަކުވާ ކުރަންވެސް އިންތަކެއް ގެންގުޅެންޖެހޭނެއެވެ. އަދި ކިތަންމެ ގިނައިން ޝަކުވާކުރިނަމަވެސް ރުޅިއިސްކޮށްގެންވެސް ނުވާނެއެވެ. ޚާއްޞަކޮށް އެކަކު އަނެކަކަށް އެއްވެސް ޙާލެއްގައި އަތްއިސްކޮށްގެން ނުވާނެއެވެ.\nމިކިޔައިދޭ ވާހަކައަށް ފުންކޮށް ވިސްނާށެވެ! ވިސްނައިފިނަމަ ޢިބްރަތެއް ޙާޞިލުކުރެވޭނެއެވެ!\nމީހަކު އޭނާގެ އަނބިމީހާގެ ގައިގާ ޖެހި މައްސަލައެއް ފުލުހުންނަށް ހުށަހެޅިއެވެ. އަދި ފުލުހުން އެ މަސަލަ ކޯޓަށް ހުށަހަޅައި ފަނޑިޔާރުގެ ކުރިމައްޗަށް ގެންދިއައެވެ. ޖެހި ސަބަބާއިމެދު ސުވާލުކުރުމުން އޭނާ ބުނީ ކެތްތެރިކަން ކޮޅުންލުމުން ޖެހުނީ ކަމަށެވެ. ކެތްތެރިކަން ކޮޅުންލީ ކީއްޔެވެގެންތޯ ސުވާލުކުރުމުން އޭނާ ކިޔައިދޭން ފެށިއެވެ.\n"ރޭގަނޑު މަސައްކަތް ނިންމާފައި ދެއަށް ދިއަ އިރަށް އަނބިމީހާ ޝަކުވާކުރަން ފެށީއެވެ. މިހުރީ ވަރަށް ބޮޑަށް ބަނޑުހައި ވެގެން ކަމަށާއި ކާނެ އެއްޗެއް ދިނުމަށް އެދުމުން އެކަމަށްވެސް ސަމާލުކަން ނުދީ ހަމަ ޝަކުވާ ކުރަނީއެވެ. ދެން ނުކައި ނިދަން އޮށޯތުމުން ވެސް ހަމަ ޝަކުވާ ކުރަނީއެވެ. ތަންކޮޅެއް ބާރަށް ބަހެއް ބުނުމުން ހުއްޓާލާފައި އަނެއްކާވެސް ކޮންމެވެސް ކަމަކާއިމެދު ޝަކުވާކުރަން ފަށަނީއެވެ."\nފަނޑިޔާރު ސުވާލުކުރިއެވެ. ދެންވީ ކިހިނަކުން ހެއްޔެވެ؟ އޭނާ ދެއްކީ ހަމަ އެއް ޒާތެއްގެ ވާހަކަތަކެކެވެ. އަނެއްކާވެސް ދެންވީ ކިހިނެއްތޯ ސުވާލުކުރުމުން އަނެއްކާވެސް ދެއްކީ ހަމަ އެއް ޒާތެއްގެ ވާހަކަތަކެކެވެ. ފަނޑިޔާރު ދެފަހަރަކު އިތުރަށް ސުވާލުކުރުމަށްފަހު ތަންކޮޅެއް ރުން ކުރު ގޮތަކަށް ބުންޏެވެ. "އަދިވެސް ޖަހި ސަބަބު ބުނެއެއް ނުދެމެއް ނޫންހެއްޔެވެ؟"\nޖަވާބުގައި އެމީހާ ބުންޏެވެ. "ދެންވީގޮތް ތިއަ އެނގެނީ ނޫން ހެއްޔެވެ؟ 2،3ފަހަރު އަހަރެން ޖަވާބެއް ދޭއިރަށް ފަނޑިޔާރު މިހާރު ތިއައިނީ ރުންކުރުވެ ރަތަށް އަރައިފައެވެ. އަދި މިވީ އެންމެ5ވަރަކަށް މިނިޓެއްހައި އިރެވެ. އަހަރެން ކުރިކަމެއް ކުރީ މުޅި ރޭގަނޑު ހަތަރުދަމު އަނބިމީހާގެ ޝަކުވާތައް އަޑުއަހަން އޮތުމަށްފަހުގައެވެ. ވަރުބަލިވެ ނިދިއައުމުން ނިދަންވެސް ފުރުޞަތު ނުދިނުމުންނެވެ."\nމިއީ ވިސްނައިލުން ރަނގަޅު ހާދިސާއެކެވެ.\nމީސްތަކުންނޭވެ. ވިސްނައިލުން ރަނގަޅުވާނެއެވެ. ކިތަންމެ ގިނައިން ޝަކުވާކުރި ނަމަވެސް އަނބިންގެ ގައިގައި ނުޖަހާށެވެ. އަންހެނުން އުފައްދަވާފައިވަނީ ޖިސްމާނީ ގޮތުން ވަރަށް ބަލިކަށި ބައެއްގެ ގޮތުގައެވެ. ވީމާ ބާރުގަދަ މީހުން އެމީހުންނަށްވުރެ ބަލިކަށި ބައަކަށް އަނިޔާކޮށްގެން ނުވާނެއެވެ. ހަމަ އެފަދައިން އަނބިންނަކީވެސް ފިރިންގެ ބޮލުގައި ކާޅުކޮށާހެން ކޮށައި ކާޅު އަބަދު "ކާންކާން" ގޮވާހެން އަޑުލައްވާ ބައަކަށް ވެގެންނުވާނެއެވެ. ޝަކުވާކުރަން ހުރިނަމަ އެކަން ވެސް ކުރަންވާނީ އެކަމަށް އެންމެ ރަނގަޅު ވަގުތުގައެވެ. ނޫން ނަމަ ގިނަ ފަހަރު ދިމާވާނެ ގޮތަކީ މައްސަލަ ހައްލުވުމުގެ ބަދަލުގައި މައްސަލަ އިތުރަށް ގޯސްވުމެވެ.\nއަނބިންނަށްވެސް ޙައްޤުތަކެއް ވެއެވެ. ފިރިންނަށްވެސް ޙައްޤުތަކެއް ވެއެވެ. ދެމީހުންވެސް އަނެކާގެ ޙައްޤުތަކަށް ޙުރުމަތްތެރިކޮށް ހިތަންވާނެއެވެ. މަޞްލަޙަތު ހިފެހެއްޓޭނީ އެއިރުންނެވެ.\n- އިމާމް މާޒިން ޢާދިލްގެ ދަރުސަކުން\nއެބައެއްގެ ކުރިމަތީގަ އަންހެނާއަށް އޭނާގެ ޙިޖާބު ނެގޭނޭ މީހުން\nދެމަފިރިން އެކަނި ނަމާދުކުރާނަމަ އަނބިމީހާ ހުއްޓި ހުންނާނީ ކޮންތާކު؟


Dhivehinnaaeku Kaamiyaabu 15 aharu furumuge ufalugai ooredoo in mulhi august mahah ithuru data libey haassa offer thakeh ! | dhuvasmv ދިވެހިންނާއި އެކު ކާމިޔާބު 15 އަހަރު ފުރިހަމަ ކުރުމުގެ އުފަލުގައި މުޅި އޯގަސްޓް މަހަށް އިތުރު ޑޭޓާ ލިބޭ ޚާއްޞަ އޮފަރތަކެއް! – dhuvasmv\nދިވެހިންނާއި އެކު ކާމިޔާބު 15 އަހަރު ފުރިހަމަ ކުރުމުގެ އުފަލުގައި މުޅި އޯގަސްޓް މަހަށް އިތުރު ޑޭޓާ ލިބޭ ޚާއްޞަ އޮފަރތަކެއް!\n2005 ވަނަ އަހަރުގެ އޮގަސްޓު މަހުގެ އެއް ވަނަ ދުވަހު ވަތަނިއްޔާގެ ނަމުގައި ދިވެހިންނަށް ތައާރަފްވެ ދިވެހިރާއްޖޭގެ ޓެލެކޮމިއުނިކޭޝަން ވިއުގައަށް އުރީދޫ މޯލްޑިވްސްއިންވަނީ އިންގިލާބީ ބަދަލުތަކެއް ގެނެސްދީފައެވެ. ދިވެހިންގެ ޚިދުމަތުގައި 15 އަހަރު ފުރުމުގެ އުފާ އުރީދޫ މޯލްޑިވްސްއިން މިއަދު ފާހަގަ ކުރާއިރު، ވޭތުވެދިޔަ އަހަރުތަކުގެ ތެރޭގައި އުރީދޫ މޯލްޑިވްސްއިން ވަނީ ކާމިޔާބުކަމާއެކު އެތަކެއް މޭލުގާތަކެއް ފުރިހަމަކޮށްފައެވެ. ތަފާތު ބޮޑެތި އިންވެސްޓްތަކާއި އެކު އުރީދޫގެ ކަސްޓަމަރުންނަށް އައު އީޖާދީ ޚިދުމަތްތަކެއް ތަޢާރަފުކޮށް، ދިވެހިރާއްޖޭގެ މުވާސަލާތީ ސިނާޢަތަށް ބޮޑެތި ބަދަލުތަކެއް ގެނެސް، އިތުރު ފުރުސަތުތަކެއް ތަނަވަސްކޮށްދީފައިވެއެވެ. އުރީދޫގެ ތަސައްވުރާ އެއްގޮތަށް އުރީދޫ މޯލްޑިވްސްއިން އަބަދުވެސް މަސައްކަތްކުރަނީ މުޖުތަމައުގެ އިޖުތިމާއީ އަދި އިގްތިސާދީ ކުރިއެރުމަށް މަގުފަހިކޮށްދިނުމަށެވެ.\n“ދިވެހިންގެ ޚިދުމަތުގައި މި ހޭދަކުރެވުނު 15 އަހަރުގެ ރާސްތާ އަލުގަނޑުމެން އުފަލާއެކު ފާހަގަކުރަމުން ދާއިރު، މި ކާމިޔާބު ހޯދުމުގައި މެދުކެނޑުމެއްނެތި ކަސްޓަމަރުންގެ ފަރާތުން އަޅުގަނޑުމެންނަށް ލިބޭ އެއްބާރުލުމާއި، ތަރުހީބާއި ހިތްވަރަށް ފަށްފަށުން ޝުކުރުއަދާކުރަން. އަދި ކުރިއަށް އޮތްތަނުގައިވެސް އަޅުގަނޑުމެންގެ ޚިދުމަތުގެ ފެންވަރު އިތުރަށް ރަނގަޅުކޮށް، ދުނިޔޭގެ އައު އީޖާދީ އުފެއްދުންތައް ދިވެހިންނާއި ގުޅުވާލަދީ މުޖުތަމައުތައް ކުރިއެރުވުމުގައި ދެމިތިބޭނެކަމުގެ ޔަގީންކަންއަރުވަން.” އުރީދޫ މޯލްޑިވްސް މެނޭޖިންގް ޑިރެކްޓަރ އަދި ސީއީއޯ، ނަޖީބް ޙާން ވިދާޅުވިއެވެ.\n15 ވަނަ އަހަރީ ދުވަހުގެ އުފަލުގައި އުރީދޫ މޯލްޑިވްސްގެ ކަސްޓަމަރުންގެ އަގު ވަޒަންކޮށް، ކުޑަ ހަދިޔާއެއްގެ ގޮތުން އެކުންފުނިން މިއަދުވަނީ ހާއްސަ އޮފަރތަކެއްވެސް ތައާރަފްކޮށްފައެވެ. މި އޮފަރތަކުގެ ދަށުން ޕްރިޕެއިޑް ކަސްޓަމަރުންނަށް %50 އާއި ހަމައަށް ބޯނަސް ޑޭޓާ، މަންތްލީ ޑޭޓާ އެކްޓިވޭޓް ކުރައްވާ ޕޯސްޓްޕެއިޑް ކަސްޓަމަރުންނަށް %20 އިތުރު ޑޭޓާ، އޯގަސްޓް މަހުގެ ތެރޭގައި އެކްޓިވޭޓްކުރާ މައިފައި ޑިވައިސްތަކަށް ކުރައްވާ ރީޗާރޖްތަކަށް %15 ބޯނަސް ޑޭޓާ އަދި މީގެ އިތުރުން ސާރކް ގައުމުތަކަށް ކުރައްވާ އައިޑީޑީ ފޯން ކޯލްތަކުން %15 ޑިސްކައުންޓް ލިބިގެންދާނެއެވެ.\n%50 އާއި ހަމައަށް އިތުރު ޑޭޓާ – ޕްރިޕެއިޑް\nއުރީދޫ ޕްރީޕެއިޑް ކަސްޓަމަރުން މި އޯގަސްޓް މަހު އެކްޓިވޭޓް ކުރައްވާ ކޮންމެ މަންތްލީ ޑޭޓާ ޕެކަކާއި އެކު %50 އާއި ހަމައަށް އިތުރު ޑޭޓާ ލިބިވަޑައިގަންނަވާނެއެވެ. އެކްޓިވޭޓް ކުރެއްވުމަށް http://ore.do/app އަށް ޒިޔާރަތްކުރައްވާށެވެ.\n20% އިތުރު ޑޭޓާ – ޕޯސްޓްޕެއިޑް\nއުރީދޫ ޕޯސްޓްޕެއިޑް ކަސްޓަމަރުން މި އޯގަސްޓް މަހު އެކްޓިވޭޓް ކުރައްވާ ކޮންމެ މަންތްލީ ޑޭޓާ ޕެކަކާއި އެކު %20 ޑޭޓާ އިތުރަށް ލިބިވަޑައިގަންނަވާނެއެވެ. އެކްޓިވޭޓް ކުރެއްވުމަށް http://ore.do/app އަށް ޒިޔާރަތްކުރައްވާށެވެ.\n15% އިތުރު ޑޭޓާ – ފަސޭހަ މައިފައި\nއޯގަސްޓް މަހު ތެރޭގައި އެކްޓިވޭޓް ކުރައްވާ ފަސޭހަ މައިފައި ޑިވައިސްތަކަށް ކުރައްވާ ކޮންމެ ރީޗާރޖްއަކާއެކު %15 ޑޭޓާ އިތުރަށް ލިބިވަޑައިގަންނަވާނެއެވެ. އެކްޓިވޭޓް ކުރެއްވުމަށް http://ore.do/app އަށް ޒިޔާރަތްކުރައްވާށެވެ.\nއައިޑީޑީ ކޯލް ރޭޓްއިން %15 ޑިސްކައުންޓް\nސާކް ގައުމުތަކުގައި ތިއްބަވާ އާއިލާއާއި ރައްޓެހިންނަށް ފަސޭހަކަމާއެކު ގުޅާލުމަށް އޯގަސްޓް މަހު ތެރޭގައި ކުރައްވާ ކޯލްތަކުން %15 ލިބިވަޑައިގަންނަވާނެއެވެ. ޑިސްކައުންޓް ހޯއްދެއްވުމަށް ކަންޓްރީ ކޯޑްގެ ކުރިޔަށް 011 ޖެއްސެވުމަށް ފަހު ގުޅުއްވާށެވެ.\nއަހަރީ ދުވަހުގެ އޮފަރ ކޮންމެތާކު ހުރެގެންވެސް ފަސޭހަކަމާއިއެކު އުރީދޫ އެޕް މެދުވެރިކޮށް އެކްޓިވޭޓް ކޮށްލެވޭއިރު، ކަސްޓްމަރުންނަށް މުޅި އޯގަސްޓް މަހަށް މިއޮފަރތައް ލިބިގެންދާނެއެވެ.\nއަހަރީ ދުވަހުގެ އޮފަރތަކާއި ގުޅޭ މައުލޫމާތު ހޯދާލުމަށް http://ore.do/15yrs އަށް ޒިޔާރާތްކުރައްވާ.\nޓެގް: އުރީދޫ މޯލްޑިވްސް


Maru Commission Ah Kurevunu Kamakee Suood Ah Fandiyaaru Kan Hoadha Dhinun: Shaheem - Vaguthu\n11 މަސް ކުރިން ( އޮގަސްޓް 11, 2020 )\nޑރ.މުޙައްމަދު ޝަހީމް ޢަލީ ސަޢީދު - ވަގުތު އިމޭޖަސް\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގު ކުރުމަށް އުފެއްދި ރިޔާސީ ކޮމިޝަނަށް ކުރެވުނު ކަމަކީ އެ ކޮމިޝަންގެ ކުރީގެ ރައީސް ހުސްނުއް ސުއޫދަށް ފަނޑިޔާރުކަން ހޯދައި ދިނުން ކަމަށް މަޝްހޫރު ދީނީ އިލްމުވެރިޔާ ޑރ. މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި އިސްލާމިކް މިނިސްޓަރުކަން ކުރެއްވި ޝަހީމް ކުރެއްވި ޓުވީޓެއްގައި ވިދާޅުވީ މަރު ކޮމިޝަނަކީ ފެއިލްވެފައިވާ ތަނެއް ކަމަށާއި އެ ތަނަށް ކުރެވުނީ އެންމެ ކަމެއް ކަމަށެވެ.\nއެއީ ކުރީގެ ބަންޑާރަ ނައިބު ކަން ކުރެއްވި ސުއޫދު ސުޕްރީމް ކޯޓުގެ ފަނޑިޔާރު ކަން ހޯދައި ދިނުން ކަމަށް ޝަހީމް ވިދާޅުވިއެވެ.\n"ދެން އެހެންކަމެއް އެތަނަކުން ނުކުރާނެ. ކަމެއް ކުރޭވޭނެ ނަމަ ރާއްޖޭގަ ހިންގާ ކަމަށް ބުނި އަލްގައިދާ ފިހާރަތައް ދައްކަންވީ؟" ޝަހީމް ވިދާޅުވިއެވެ.\nޝަހީމް އެގޮތަށް ވިދާޅުވި އިރު، ހިޔާނާތާއި ކޮރަޕްޝަންގެ މައްސަލަތައް ބެލުމަށް އުފެއްދި ކޮމިޝަނާއި އަދި މަރުގެ ކޮމިޝަނަށް ވެސް ގާނޫނުގައި ބުނާ މަސައްކަތް ކުރެވުނު ކަމަށް ދަންނަވަން ދަތި ކަމަށް ރައްޔިތުންގެ މަޖިލިހުގެ ރައީސް މުހައްމަދު ނަޝީދު ވަނީ ވިދާޅުވެފައެވެ. އެހެންކަމުން ދެން އޮތް ގޮތަކީ އެ ދެ ކޮމިޝަން ވެސް އުވާލައި ރިޔާސީ ކޮމިޝަންގެ ގާނޫނު އުވާލުން ކަމަށް ނަޝީދު ވިދާޅުވިއެވެ.\nނަޝީދު އެގޮތަށް ވިދާޅުވި އިރު، ރިޔާސީ ކޮމިޝަން އުވާލުމުގެ ބާރު ގާނޫނުއަސާސީން ލިބިފައި ވަނީ ރައީސުލްޖުމްހޫރިއްޔާއަށެވެ. އެނގިފައިވާ ގޮތުގައި ރިޔާސީ ދެ ކޮމިޝަން މިވަގުތު އުވާލަން ރައީސް އިބްރާހިމް މުހައްމަދު ސޯލިހް ބޭނުންފުޅެއް ނުވެއެވެ. އެމަނިކުފާނު ބޭނުންފުޅު ވަނީ ދެ ކޮމިޝަންގެ ތަހުގީގުތައް ފުރިހަމަކޮށް ނިމުމާ އެކީގައި ކޮމިޝަން އުވާލެއްވުމަށެވެ.\nރިޔާސީ ކޮމިޝަންގެ ގާނޫނުގައި، ދެ ކޮމިޝަނަށް ބޮޑެތި ބާރުތަކެއް ލިބިގެންވެއެވެ. ރިޔާސީ ކޮމިޝަނަކުން ޖިނާއީ މައްސަލައެއް ބަލަން ޖެހިއްޖެ ނަމަ، ޖިނާއީ އިޖުރާއާތުގެ ގާނޫނުގައި ބަޔާންކުރާ ފަދަ ތަހުގީގީ އިދާރާއެއްގެ ބާރު ގާނޫނާ އެއްގޮތްވާ ގޮތުގެ މަތިން ބޭނުން ކުރެވޭނެއެވެ.\nރިޔާސީ ކޮމިޝަންތަކުން ބަލާ މައްސަލައަކާ ގުޅިގެން ކޮމިޝަނަށް މީހުން ހާޒިރު ކުރުމާއި ކޮމިޝަނުން ބޭނުންވާ ކޮންމެ ލިޔުމެއް ނުވަތަ އެ ނޫން ވެސް ހެކި ހޯދުމާއި އެކިއެކި ފަރާތްތަކުގައި ހުންނަ އެ ނޫން ވެސް ތަކެތި ހުށަހަޅަން އެންގުމުގެ ބާރު ދީފައިވެއެވެ.\nޑރ.ޝަހީމްގެ ރަސްމީ ވެބްސައިޓް އިފްތިތާހު ކޮށްފި\nއޮގަސްޓް 11, 2020 13:10\nމަ ރުކޮމިސަނުގެ އަސްލުބޭނުމަކީވެސް އެއީ ސުޢޫދު ދެން\nހު ރިހާ އެއްމެންނަށްވެސް އެނގޭނެ ދެއްތޯ ނަސީދު ރަސްކަލުންގެ ފަހަތުން ހަތްކޮޅު އަނބު ރރ ރާމީހެއް ބޮޑުފަޅީގެ މީހެއް އެހެންވެ ފަނޑިޔާށރުކަން ކޮންމެހެންވެސް ދޭވާނެ.\nއޮގަސްޓް 11, 2020 13:14\nޝަހީމުއެބުނީ ސަތޭކައިގެވާހަކައެއް !! ވަރަށްބޮޑަށްޝުކުރިއްޔ\nއޮގަސްޓް 11, 2020 13:23\nޝަހީމް ވިދާޅުވިޔަސް ތިޔައީ ވަރަށް ބޮޑުތެދު ފުޅެއް. ރިލްވާން ގެ މަންމަ އާއި އެކު އިބޫ މުޒާހަރާ ކުރުމަކީ، "ޔޫސިންގް އަ ޑެޑް މޭން ޝޯލްޑަރ ޓް ޝޫޓް ހިސް ޕޮލިޓިކަލް ބުލަޓް". މާނަ އަކީ، މަރުވެފައި އޮތް މީހެއްގެ ކޮނޑު ނިވާފަތް ގަނޑަކަށް ބޭނުން ކޮށްގެން ތިމާމީހާގެ ސިޔާސީ އުންޑަ ފޮނުވާލީ. އިބޫ އަށް ހަމަ ރަނގަޅަށް އިނގޭނެ މަރުކޮމިޝަން ގައި ޑޮކްޓަރަކު ނެތް ކަން. އިބޫ އަށް ހަމަ ރަނގަޅަށް އިނގޭނެ މަރުކޮމިޝަން ގައި ކްރިމިނަލް އިންވެސްޓިގޭޓަރ އަކު ނެތްކަން. އިބޫ އަށް ހަމަ ރަނގަޅަށް އިނގޭނެ މަރުކޮމިޝަންގައި ފޮރެންސިކް އެކްސްޕާރޓް އަކު ނެތްކަން. ޢާއިލާ އިން ބުނިއްޔޭ ކިޔާފައި ހަޑިހަޑި ލިޔުމަކުން ލިޔެފައި، މިއުޅެނީ ބޭރުން މީހަކު ގެންނާށޭ ލިޔެ ޓްވީޓް ކުރުމަކީ، "އަމާ ބުނީތީ ފަރަށް ދިޔުން". ބޭރުން އެންމެ މީހަކު ގެނެސްގެން ކުރެވޭނެ ކަމެއް އޮންނާނެތޯ، މަތީގައިވާ އެކްސްޕާޓުންނާއި ނުައިލައި ؟ އިބޫ ހަމަ މަރުވެފައި ތިބި ބައެއްގެ ސިޔާސީ ބޭނުން ރަނގަޅަށް ހިފާލީ ! ކެޔޮގަނޑު ކަނޑާލާފައި ގަސް ވެސް ގޮނޑަށް !\nއޮގަސްޓް 11, 2020 14:26\nތިމާ މީހާގެ ފަރާތުން ޤައުމަށް ކޮށްދެވުނީ ކޮން ކަމެއްތޯއެވެ. ކިޔަވައިގެން ޢާލިމުންނަށްވެ އެހެން ޤައުމުތަކަށް ހިޖުރަކުރުން ހުއްޓާލާ.. ޤައުމަށް އާދޭ..\nޑރ. ރާމީ ހަސަން.\nއޮގަސްޓް 11, 2020 20:07\nއަޅުގަނޑުވާނީ ރައީސް އޮފީހުގައާއި ސަރުކާރުގައިވެސް ވަރަށް ގިނަދުވަހު ހިދުމަތްކޮށްފައެވެ. ޝުކުރިއްޔާ.\nއޮގަސްޓް 11, 2020 17:29\nބައްލަވާ މިފަދަ މަސައްކަތެއް ކުރަން ތިޔަ ވިދާޅުވި ފަދަ އިލްމީ މީހުން ތިބެން ޖެހޭނެ ކަންވެސް އެނގޭނީ ކޮންމެސް ކަހަލަ އިލްމެއް ގާބިލުކަމެއް ހުރި މީހަކަށް ދެއްތޯ؟\nއޮގަސްޓް 11, 2020 18:19\nއަހަންނަށް ވަރަށް ރަނގަޅު ޑރ. ރާމީ މި ގައުމަށް ކޮށްދިން ކަމެއް ބުނެދީފިއްޔާ. އުގައިލު ނޫނިއްޔާ ފާޅުކަން ބޮޑު ގޮތެއްގަ ކަމެއް ކޮށްދޭ މީހަކު ނުފެނޭ. ނިއުޔޯކްގަ ހުރެގެންވެސް ކޮށްދެވޭނެ ކަންތައް ހުންނާނެ. އަހަންނަށް މުޅިންވެސް ފެންނަނީ ނޫސްނޫހުގަ ކޮމެންޓު ކުރާތަން.\nއޮގަސްޓް 11, 2020 20:04\nޕްރޮފެސަރ އަށް. އެމީހަކު ކުރާ ހެޔޮކަމެއްގެ ވާހަކަ ދައްކާ އެކަމަށް ޝަރަފްވެރިވުމަކީ ދެއްކުންތެރިކަމުގެ ތެރެއިން ވާކަމެކެވެ. އަންގަވާފައިވަނީ ތިމާ ކަނާތުން ކުރާކަމެއް ވާއަތަށްވެސް ނޭންގޭހާ ސިއްރިޔާތުގައި ކުރުމަށެވެ. އެހީތެރިކަން ބޭނުންވެގެން އަޅުގަޑަށް ގުޅާލި "ގިނަބަޔަކަށް" އެހީތެރިކަން އަޅުގަނޑުވާނީ ފޯރުކޮށްދީފައެވެ. ޕްރޮފެސަރ އަކީ ކާކުކަމާއި ނަންބަރެއް ޖަހާލަން ކެރުނުނަމަ ގުޅާވެސްލީމުހެއްޔެވެ. ނަންޖަހާލަން ވެސް ނުކެރުނީމާ ވާނީ ތިހާވަރެކެވެ.\nއޮގަސްޓް 11, 2020 14:05\nނަމުގަ ދީނީ ކަމުގަ ބޮޑު ފިތުނަ ފަސާދަވެރިކަން. ވަގުތުނޫހުން ނުޖަހާނެ ޝަހީމާ ދެކޮޅައް އެއްޗެއް ބުނެގެން. މިހެން ލިޔެފިއްޔާ އަވަހައް ލާނެ މިމީހުންގެ ރަނގަޅުކަން ދައްކަން. ހަމަ ތަޖުރިބާޔާ އެކުމިބުނީ އެތައް ފަހަރަކު ކޮމެންޓެއް ކުރިޔަސް ނުލާ ހަމަ. އެއީ ވަގުތަކީ މިސަރުކާރު ދެކެ ރުޅިއަންނަ މީހުން ގެ ހަބަރު ގެނެސްދެއްވާ ބައެއް\nއޮގަސްޓް 11, 2020 14:20\nޑޮކްޓަރ ރާމީ އަށް ތާއީދު. ތެދުފުޅެއް. އިބޫހަމަ ގަސް،ގޮނޑަށްހޫރުވާލީ ކެޔޮގަނޑުކަނޑާލައިފައި. މަރުވެފަތިބިބައެއްގެއެޑްވާންޓޭޖްނެގީ އިބޫ.\nއޮގަސްޓް 11, 2020 16:14\nމަރުކޮމިސަނުން ބެލީ އަސްލު މަރުވެފައި ނުވަތަމަރާލާފައިވާ މީހުންގެ ތަހުގީގެއްނޫން އެތަނުންކުޅުނީ ގޭމެއް ގޭމް ނިމުނުއިރު ހުސްނުއްސުއޫދު ހުރީ އޮޓަމެޓިކުން ފަނޑިޔާރުކަމަށް ހޮވިފަ ގޭމްބޯއިންބަށްވެސް ނޭނގޭ ގޭމް މިސަރުކާރުން ޑައުންލޯޑު އެބަކުރޭ.\nއޮގަސްޓް 11, 2020 16:40\nބޭރުންމީހަކުގެންނަނީއޭ ކިޔައިގެން މަރާލާފަތިބި ފަރާތްތަކުގެޢާއިލާތައްލައްވާ މާބަލް (ފައްސޮއް)ކުޅުވަނީ އިބޫ. އެންމެމީހަކަށް ކަމެއްނުކުރެވޭނެކަން ނުވިސްނޭނެތަ އިބޫ އަށް!!! އިބޫގެ ހުތުރުއަތުލިޔުމުން ވަކިދަމާފަ، ފަރުވާކުޑަފާޑަކަށްލިޔެފަ ޓްވީޓްއޮތީ. ލިޔުމުގެފަރުވާކުޑަކަމުންވެސްއިނގޭ އާއިލާތަކަށްކަމެއްކޮށްދޭން ބޭނުންނުވާކަންއިބޫ.ހިތުގެ އިޢުތިގާދު އިބޫގެނެތްކަން.\nއޮގަސްޓް 11, 2020 19:07\nސުއޫދުއަށް ފަނޑިޔާރުކަން ދިނީ މަރުކޮމިޝަނުން ރިޟްވާން އާއި ޔާމީން އާއި އަދި އެނޫންވެސް މަރައިލާފައިވާ މީހުންގެ ޤާތިލު ހޯދައި ޙައްޤު އަދަބުދިނުމުން. އަދި އެކަން ސުޢޫދުގެ ހުނަރާއިއެކު ކުރުމުން މިހާރު ރިޟްވާންގެ މަންމަ މިކަމާއި އުފަލުން ރިޟްވާންގެ ހަނދާނުގައި ލަވަކިޔައި ޕާޓީކޮށް ބޮޑުބެރު މުބާރާތެއްވެސް ބާއްވަންއުޅެނީ.


N. Magoodhoo Anhenun Ge Committee Ge Inthihaabu Ge3Vana Bureh Baavvan Jehijje - Vaguthu\nނ. މަގޫދޫ އަންހެނުންގެ ކޮމިޓީގެ އިންތިޚާބުގެ ތިންވަނަ ބުރެއް ބާއްވަން ޖެހިއްޖެ\nއަންހެނުންގެ ތަރައްގީއަށް މަސައްކަތް ކުރާ ކޮމެޓީތަކުގެ އިންތިހާބުގެ ދެވަނަ ބުރުގައި ވެސް ނަތީޖާ ހަމަހަމަވެގެން ނ. މަގޫދޫގައި ތިންވަނަ ބުރެއް ބާއްވަން ޖެހިއްޖެއެވެ.\nމަގޫދޫގައި ދެވަނަ ބުރެއް ބާއްވަން ޖެހުނީ ޕީޕީއެމްގެ ކެންޑިޑޭޓް މާޖިދާ ހަސަންއާއި އެމްޑީޕީގެ ކެންޑިޑޭޓް ސައީދާ ހާރޫނަށް ލިބުނު ވޯޓް އެއްވަރު ވެގެން އެ ދެ ކެންޑިޑޭޓުންގެ މެދުގައެވެ. މިއަދު ކުރިއަށް ގެންދިޔަ ދެވަނަ ބުރުގައި ވެސް މި ދެ ކެންޑިޑޭޓުންނަށް ލިބުނު ވޯޓް ވަނީ އެއްވަރުވެފައެވެ.\nރަށުގައި ބެހެއްޓި ފޮށިން ކުރި ހޯދާފައި ވަނީ ޕީޕީއެމްގެ ކެންޑިޑޭޓް މާޖިދާއެވެ. މާޖިދާއަށް 87 ވޯޓް ލިބިފައިވާއިރު އެމްޑީޕީގެ ކެންޑިޑޭޓް ސައީދާއަށް ލިބިފައިވަނީ 69 ވޯޓެވެ.\nމާލޭގައި ދިރިއުޅޭ މަގޫދޫ މީހުންނަށް އިސްކަންދަރު ސްކޫލްގައި ބެހެއްޓި ފޮށިން ކުރި ހޯދާފައިވަނީ އެމްޑީޕީގެ ކެންޑިޑޭޓް ސައީދާއެވެ. ސައީދާއަށް 26 ވޯޓް ލިބިފައިވާއިރު، ޕީޕީއެމްގެ ކެންޑިޑޭޓަށް ލިބިފައިވަނީ އަށް ވޯޓްއެވެ.\nޖުމުލަ ނަތީޖާއަކީ ދެ ކެންޑިޑޭޓުންނަށް ވެސް 95 ވޯޓެވެ.\nއިލެކްޝަންސް ކޮމިޝަންގެ ރައީސް އަހުމަދު ޝަރީފް ވިދާޅުވީ މަގޫދޫގައި ތިންވަނަ ބުރެއް ބާއްވަން ޖެހުމުން އެ ބުރުގެ ވޯޓް ނެގުން ޖޫން ފަހެއްގައި ބޭއްވުމަށް މިރޭ މަޝްވަރާކޮށް ގޮތެއް ނިންމާނެ ކަމަށެވެ.\nޖޫން މަހުގެ ފަސްވަނަ ދުވަހު އަންހެނުންގެ ތަރައްގީގެ ކޮމިޓީތަކުގެ އިންތިޚާބުގެ ބައި އިލެކްޝަންސް އޮންނާނެއެވެ. އެއީ ކުރިމަތިލާން ފުރުސަތު ހުޅުވާލުމުން އިންތިޚާބު ކުރަން ޖެހޭ އަދަދަށް ކުރިމަތިލާފައި ނުވާ ރަށްތަކަށެވެ.\nމި ގޮތުން ހަ ރަށެއްގެ ބައި އިލެކްޝަންސް އޮންނާނެއެވެ.\nވ. ރަކީދޫ އާއި މ. ރަތްމަންދޫގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީއަށް އެއްވެސް މީހަކު ކުރިމަތިލާފައެއް ނުވެއެވެ. އއ. ފެރިދޫގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީއަށް ކުރިމަތިލީ އެންމެ ކެންޑިޑޭޓެކެވެ. ހދ. ނޮޅިވަރަމްއާއި، ބ. ފުޅަދޫއާއި ކ. ދިއްފުށީގެ އަންހެނުންގެ ކޮމެޓީއަށް ވެސް މެންބަރަކު އިންތިހާބު ކުރަން ޖެހެއެވެ.\nމެއި 2, 2021 08:46\nދެން ވެލިލައިގެން ބާއްވަބަލަ.


Aniyaagai huri Dhagandey nuhimanaa Bangladesh aai dhekolhah kulhey Raajjeyge gaumee squad iulaan koffi - vNews.mv\nސާފް ޗެމްޕިއަންޝިޕް 2021 ގައި ރާއްޖޭގެ ގައުމީ ޓީމުން ކުޅުނު މެޗެއްގެ ތެރެއިން- ފޮޓޯ:- އަލީ ޖުމާން ފުވާދު / ވީނިއުސް\nއަނިޔާގައި ހުރި ދަގަނޑޭ ނުހިމަނާ ބަންގްލަދޭޝާއި ދެކޮޅަށް ކުޅޭ ގައުމީ ސްކޮޑް އިއުލާންކޮށްފި\nއައްފާން މުހައްމަދު 21 March 2022, 04:22\nމިމަހު 24 ވަނަ ދުވަހު ބައިނަލްއަގްވާމީ އެކުވެރިކަމުގެ މެޗެއްގައި ބަންގްލަދޭޝް އާއި ދެކޮޅަށް ކުޅޭނެ ރާއްޖޭގެ ގައުމީ ޓީމުގެ ވަގުތީ ސްކޮޑު އިއުލާނު ކޮށްފިއެވެ.\nގައުމީ ޓީމުން މިމެޗުގެ ކުރިން ބާއްވާ ފުރަތަމަ ފަރިތަކުރުންތައް އާދިއްތަ ދުވަހުގެރޭ ފަށާފައިވާއިރު، ރާއްޖޭގައި އުފެދުނު އެންމެ މޮޅު ފުޓުބޯޅަ ކުޅުންތެރިޔާ އަލީ އަޝްފާގް (ދަގަނޑޭ) ސްކޮޑުގައި ހިމަނާފައެއް ނުވެއެވެ. ދަގަނޑޭ ސްކޮޑުގައި ހިމަނާފައި ނުވަނީ އަނިޔާގެ ސަބަބުން އަދިވެސް ދަގަނޑޭ ކުޅުމާއި ދުރުގައި ހުންނަން ޖެހުމުގެ ސަބަބުންނެވެ. އެންމެފަހުން ދަގަނޑޭ މެޗެއްގައި ކުޅެފައިވަނީ މި ސީޒަން ފެށުމަށް ކުޅުނު ޗެރިޓީ ޝީލްޑް މެޗުގައެވެ. މައުލޫމާތު ލިބިފައިވާ ގޮތުގައި ދަގަނޑޭ ކުޅުމާއި ދުރުގައި ހުރީ ކަކުލަށް ލިބުނު އަނިޔާއެއްގެ ސަބަބުންނެވެ.\nބަންގްލަދޭޝް އާއި ދެކޮޅަށް ކުޅުމަށް 28 ކުޅުންތެރިންގެ ސްކޮޑަކާއެކު ގައުމީ ޓީމުން ފަރިތަކުރުންތައް ފަށާފައިވާއިރު، މިއީ ގައުމީ ކޯޗުކަމާ މިދިޔަ އޮކްޓޫބަރު މަހު ހަވާލުވި އިޓަލީގެ ފްރެންޗެސްކޯ މޮރިއޭރޯގެ ކޯޗުކަމުގައި ގަލޮޅު ދަނޑުގައި ކުޅޭ ފުރަތަމަ މެޗެވެ.\nމިމެޗަށް މޮރިއޭރޯ އެކުލަވާލި ސްކޮޑުގައި މުޅިން އަލަށް ގައުމީ ޓީމުގައި ހިމެނިގެން ކުޅޭ ކުޅުންތެރިންނާއި، ގިނަ ދުވަސްތަކަށްފަހު ގައުމީ ސްކޮޑުން ފުރުސަތު ލިބުނު ކުޅުންތެރިންވެސް ހިމެނެއެވެ.\nއެގޮތުން އަލަށް ގައުމީ ސްކޮޑުން ޖާގަ ލިބުނު ކުޅުންތެރިންގެ ތެރޭގައި، އީގަލްސްގެ އަހުމަދު ހަަސަން (އައްމަޑޭ) ފާހަގަކޮށްލެވެއެވެ.\nގިނަ ދުވަސްތަކަކަށްފަހު ގައުމީ ސްކޮޑުން ފުރުސަތު ލިބުނު ކުޅުންތެރިންނަށް ބަލާލާއިރު، އީގަލްސްގެ އަހުމަދު ރިޒްވާން (ރިޒޭ) އާއި ކްލަބް ގްރީން ސްޓްރީޓްސްގެ ކެޕްޓަން ރިލްވާން ވަހީދު (ރިލޭ)ގެ އިތުރުން ވެލެންސިއާ އަށް ކުޅެމުން އަންނަ އަމްދާން އަލީ (އެންޑީ) ފާހަގަކޮށްލެވެއެވެ.\nއެންޑީ އާއި ރިލޭއަށް ގައުމީ ޓީމުން ފުރުސަތު މި ލިބުނީ ގާތްގަނޑަކަށް ފަސް އަހަރުގެ މެދުކެނޑުމަކަށްފަހުއެވެ. އަދި ގިނަ ދުވަސްތަކެއް ވަންދެން އަނިޔާގައި ހުރުމަށްފަހު އެނބުރި އައިސް މި ސީޒަނުގައި މޮޅު ކުޅުމެއް ދައްކަމުން އަންނަ ރިޒޭ އަށްވެސް ސްކޮޑުން ފުރުސަތު ދީފައިވާކަން ފާހަގަކޮށްލެވެއެވެ.\nގައުމީ ސްކޮޑުން ޖާގަ ދަމަހައްޓަމުން އައި ހުނަރުވެރި މިޑްފީލްޑަރު އިބްރާހިމް ވަހީދު ހަސަން (އިއްބެ) އަށް މިފަހަރުގެ ސްކޮޑުގައި ފުރުސަތު ދީފައެއް ނުވެއެވެ.\nގައުމީ ޓީމުގެ ވަގުތީ ސްކޮޑެއް އިއުލާން ކޮށްފައިވާއިރު ސްކޮޑުގައި އެންމެ ގިނައިން ހިމެނެނީ މާޒިޔާ ސްޕޯޓްސް އެންޑް ރެކްރިއޭޝަނުގެ ކުޅުންތެރިންނެވެ. މާޒިޔާ އިން ސްކޮޑުގައި 13 ކުޅުންތެރިއަކު ހިމެނެއެވެ.\nދެން އެންމެ ގިނަ ކުޅުންތެރިންނަށް ފުރުސަތު ލިބުނު އީގަލްސްގެ ފަސް ކުޅުންތެރިން، ވެލެންސިއާ އާއި ގްރީން ސްޓްރީޓްސްގެ ހަތަރު ކުޅުންތެރިން އަދި ސުޕާ ޔުނައިޓެޑް ސްޕޯޓްސްގެ ދެ ކުޅުންތެރިއަކަށް ގައުމީ ސްކޮޑުން ފުރުސަތު ލިބިފައިވެއެވެ.\nފުރަތަމަ ޑިވިޝަނުގައި ހިމެނޭ ކުލަބުތަކުގެ ތެރެއިން މި ސްކޮޑުން ފުރުސަތު ނުލިބެނީ ދަ ގްރާންޑޭ ސްޕޯޓްސް ކުލަބާއި ޔުަނައިޓެޑް ވިކްޓްރީ އަދި ޓީސީ ސްޕޯޓްސް ކުލަބަށް ނިސްބަތްވާ ކުޅުންތެރިންނަށެވެ.\nބަންގްލަދޭޝް މެޗަށް އެކުލަވާލި 28 ކުޅުންތެރިންގެ ވަގުތީ ސްކޮޑް:\nމާޒިޔާ (13 ކުޅުންތެރިން):\nސަމޫހް އަލީ (ސަމުއްޓޭ)، މުހައްމަދު އުމެއިރު، އިބްރާހިމް އައިސަމް، އަސަދުﷲ އަބްދުﷲ، ހަމްޒާ މުހައްމަދު (ހަމްޕު)، އަކުރަމް އަބްދުލް ގަނީ (އަކޫ)، ހައިޝަމް ހަސަން (ބިޑި) މުހައްމަދު އިރުފާން (އިރޭ)، ނާއިޒު ހަސަން (ދާދު)، އިބްރާހިމް މަހުދީ (ފޭދޫ އިއްބެ)، ހުސައިން ޝަރީފް، ހުސައިން ނިހާން (ނިހާޓް)، ހަސަން ޝިފާޒް (ޑުންގާ).\nކްލަބް އީގަލްސް (5 ކުޅުންތެރިން):\nއަހުމަދު ނޫމާން (ހެލްމެޓް)، ހުސައިން ޝިފާއު ޔޫސުފް (ކުރޯ)، ހަސަން ރާއިފް އަހުމަދު (ހަންނަ)، އަހުމަދު ރިޒްވާން (ރިޒޭ)، އަހްމަދު ހަސަން (އަންމަޑޭ).\nކްލަބް ވެލެންސިއާ (4 ކުޅުންތެރިން):\nއަލީ ފާސިރު (ސެންޓޭ)، މުހައްމަދު ފައިސަލް، އަމްދާން އަލީ (އެންޑީ)، އަބްދުﷲ ޔާމީން (ޔާނު).\nކްލަބް ގްރީން ސްޓްރީޓްސް (4 ކުޅުންތެރިން):\nރިލްވާން ވަހީދު (ރިލޭ)، ހަސަން ނަޒީމް (ޗޯޓު)، މުހައްމަދު ސާއިފް، އަހްމަދު ނާހިލް.\nސުޕާ ޔުނައިޓެޑް ސްޕޯޓްސް (2 ކުޅުންތެރިން):\nމުހައްމަދު ޝަފީއު (ޗެކް)، ޔޫސުފް މީޝަމް\nބަންގްލަދޭޝް އާއި ދެކޮޅަށް ކުޅުމަށް ރާއްޖެއިން ފަރިތަކުރުންތައް ފަށާފައިވާއިރު، މިއީ ފީފާ ކަލަންޑަރު ތާރީހެއްގައި ބަންގްލަދޭޝާ ދެކޮޅަށް ކުޅެން ހަމަޖެހިފައިވާ މެޗެކެވެ.\nއަދި މިއީ ފާއިތުވީ އަހަރުގެ ނޮވެމްބަރު މަހުގެ ތެރޭގައި ސްރީ ލަންކާގައި ބޭއްވި ފޯ ނޭޝަންސް ކަޕުގައި ކުޅުނު މެޗަށްފަހު ރާއްޖެ އާއި ބަންގްލަދޭޝް ކުރިމަތިލާ ފުރަތަމަ ފަހަރެވެ. ފޯ ނޭޝަންސް ކަޕުގައި ކުޅުނު މެޗުން ރާއްޖެ ވަނީ ބަންގްލަދޭޝް އަތުން 1-2 އިން ބަލިވެފައެވެ. މިއީ ފާއިތުވި 18 އަހަރު ތެރޭގައި ސީނިއާ ފުޓްބޯޅައިގައި ބަންގްލަދޭޝް އަށް ރާއްޖޭގެ މައްޗަށް ހޯދުނު ފުރަތަމަ މޮޅެވެ. އެހެންނަމަވެސް 2016 ވަނަ އަހަރު ރާއްޖޭގެ 23 އަހަރުން ދަށުގެ ޓީމު އަތުން ބަންގްލަދޭޝްގެ ޒުވާން ޓީމު ސައުތު އޭޝިއަން ގޭމްސްގެ މެޗެއްގައި ޕެނަލްޓީ ޖަހައިގެން މޮޅުވެފައިވެއެވެ.\nފޯނޭޝަންސް ކަޕުގެ ކުރިން ރާއްޖެ އާއި ބަންގްލަދޭޝް އެންމެފަހުން ކުޅެފައިވަނީ 2021 ވަނަ އަހަރުގެ އޮކްޓޯބަރު މަހުގެ ތެރޭގައި ރާއްޖޭގައި ބޭއްވި ސާފް ޗެމްޕިއަންޝިޕުގައެވެ. އެމެޗުގައި ރާއްޖެއިން ވަނީ ބަންގްލަދޭޝްގެ މައްޗަށް ގަލޮޅު ދަނޑުގައި 0-2 ގެ ނަތީޖާއަކުން ކުރިހޯދާފައެވެ.\nއެހެންކަމުން މިމަހުގެ 24 ވަނަ ދުވަހު ކުޅޭ މިމެޗަކީ ރާއްޖެ އާއި ބަންގްލަދޭޝްގެ ފުޓުބޯޅައިގެ ފެންވަރު ދެނެގަންނަން މުހިންމު ހެކިތަކެއް ހާމަވާނެ މެޗަކަށް ވާނެއެވެ. އަދި ގަލޮޅު ދަނޑުގައި ފުރަތަމަ ފަހަރަށް ރާއްޖެއިން މޮރިއޭރޯގެ އިރުޝާދުގެ ދަށުން ނުކުންނައިރު މިމެޗު ވާނީ މޮރިއެރޯ އަށްވެސް ގިނަ ބައެއްގެ ލޯ އަމާޒުވާނެ މެޗަކަށް ވެގެންދާނެއެވެ.\nބަންގްލަދޭޝް އެފްއޭއެމް ގައުމީ ފުޓްބޯޅަ ޓީމު ކުޅިވަރު


ލަތާގެ ހާލު ދެރަވެ އައިސީޔޫގައި ފަރުވާދެނީ ލަތާގެ ހާލު ދެރަވެ އައިސީޔޫގައި ފަރުވާދެނީ\nލަތާގެ ހާލު ދެރަވެ އައިސީޔޫގައި ފަރުވާދެނީ\nމަޝްހޫރު ހިންދީ ލަވަކިޔުންތެރިޔާ ލަތާ މަންގޭޝްކަރުގެ ހާލު ދެރަވެ އައިސީޔޫގައި ފަރުވާދޭން ފަށައިފިއެވެ.\nމުމްބާއީގެ ބްރީޗް ކެންޑީ ހޮސްޕިޓަލާއި ހަވާލާދީ އިންޑިއާ ނޫސްތަކުގައި ބުނެފައިވަނީ އުމުރުން 90 އަހަރުގެ ލަތާ މިއަދު ހެދުނު ހޮސްޕިޓަލަށް ގެންދިޔައީ ނޭވާލާން އުނދަގޫވުމާއި ގުޅިގެންކަމަށެވެ.\nއައިސީޔުގައި އެޑްމިޓްކޮށް ފަރުވާދެމުން އައި ނަމަވެސް މިހާރު ލަތާގެ ހާލު ރަގަޅުވަމުން އަންނަކަމަށްވެސް އައިލާއާއި ހަވާލާދީ އިންޑިއާ ނޫސްތަކުން ބުނެއެވެ.\nހިންދީ ފިލްމި އިންޑަސްޓްރީގައި އެންމެ އިހްތިރާމު ލިބިގެންވާ ލަތާ މަންގޭޝްކަރު ދުނިޔޭގެ އަލިކަން ދެކެފައިވަނީ 1929 ވަނަ އަހަރުގެ ސެޕްޓެމްބަރ 28 ގައެވެ. އިންޑިއާގެ 36 ބަހަކުން އެތައް ހާސް ލަވައެއް ރިކޯޑްކޮށްފައިވާ ލަތާއަކީ މިހާތަނަށް ދުނިޔޭގައި އެންމެ ގިނަ ލަވަ ރެކޯޑްކޮށް ދުނިޔޭގެ ރެކޯޑް ފޮތުން ޖާގަ ހޯދާފައިވާ ހަމައެކަނި ލަވަކިޔުންތެރިޔާއެވެ. 1942 ވަނަ އަހަރު ލަތާ ލަވަކިޔުން ފަށާފައިވަނީ އުމުރުން އެންމެ 13 އަހަރުގައެވެ.\nލަތާއަށް ވަނީ އިންޑިއާގައި ދެވޭ އެންމެ ޝަރުފުވެރި އެވޯޑްތައް ދީފައެވެ. މިގޮތުން 1969 ވަނަ އަހަރު ޕަދްމާ ބޫޝަން އާއި 1989 ވަނަ އަހަރު ދާދާ ސާހަބް ޕަލްކޭ އެވޯޑާއި 1999 ވަނަ އަހަރު ޕަދްމާ ވި ބޫޝަން އާއި 2001 ވަނަ އަހަރު ބާރަތު ރަތްނާއާއި 2007 ވަނަ އަހަރު ލެޖަން ޝަރުވެސް ހިމެނެއެވެ.\nލަތާއާއި އެކު އެންމެ ގިނަ ލަވަ ރެކޯޑްކޮށްގެން ދުނިޔޭގެ ރެކޯޑް ފޮތުން ފުރަތަމަ ޖާގަ ލިބުނު އަނެއް ލަވަކިޔުންތެރިޔާ މުހައްމަދު ރަފީއުއާއި އެކުވެސް ލަތާވަނީ ގިނަ ލަވަތަކެއް ކިޔާފައެވެ. އަދި އެ ލަވަތަކަށް ގިނަ އެވޯޑްތަކެއް ލިބި މިއަދުވެސް އެލަވަތައް ވަނީ ގިނަ ބައެއްގެ ހިތުން ޖާގަ ހޯދާފައެވެ.


Male' in 52 meehakaeku miadhu jumla 212 meehaku positive vejje | ThePress\nހުޅުމާލެ މަގުމަތީގައި ކޮވިޑަށް ޓެސްޓު ކުރަނީ / ފޮޓޯ: ދަ ޕްރެސް\nމިއަދު ޖުމްލަ 212 މީހަކު ކޮވިޑަށް ޕޮޒިޓިވް ވެއްޖެއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނީ، ވޭތުވެ ދިޔަ 24 ގަޑިއިރުގެ ތެރޭގައި ޕޮޒިޓިވް ވި މީހުންގެ ތެރޭގައި ހިމެނެނީ މާލެ ސަރަހައްދުން 52 މީހަކާއި އަތޮޅުތެރޭގެ ރަށްރަށުން 157 މީހަކާއި މިވަގުތު ހިންގަމުން ދާ ރިސޯޓުތަކުން2މީހަކާއި އިންޓަސްޓްރިއަލް ރަށަކުން އެކަކެވެ.\nމިއަދު ޕޮޒިޓިވްވި 212 މީހުންނާއެކު މިމަހު ޕޮޒިޓިވްވި ޖުމްލަ އަދަދަކީ 8282 އެވެ.\nޕޮޒިޓިވްވި މީހުންނާއެކު އެކްޓިވް ކޭސް މިވަނީ 4262 އަށް ތިރިވެފައި ކަމަށް އެޗްޕީއޭއިން ބުނެއެވެ. އިއްޔެ އެކްޓިވް ކޭސްގެ އަދަދު އުޅުނީ 4362 ގައެވެ. މިހާތަނަށް ރާއްޖެއިން ކޮވިޑް ޖެހުނު ޖުމްލަ އަދަދަކީ 72،678 އެވެ. މީހުންގެ ތެރެއިން 68،197 މީހުން މިހާތަނަށް ރަނގަޅުވެފައި ވާއިރު މަރުވި މީހުންގެ އަދަދު މިވަނީ 207 އަށް އަރާފައެވެ.\nރާއްޖެއިން މި ބަލި ފެންނަން ފެށިތާ މިއަދާ ހަމައަށް 474 ދުވަސްވެފައި ވާއިރު، މި ދިޔަ އަހަރު ނިމުނު އިރު 13،757 ކޮވިޑް ޕޮޒިޓިވް ކޭސް ވަނީ ރިޕޯޓް ކޮށްފައެވެ. މިދިޔަ އަހަރުގެ ނިޔަލަށް 48 މީހަކު ވަނީ މަރުވެފައެވެ. މިއަހަރު މިހާތަނަށް 58،392 މީހަކު ޕޮޒިޓިވްވެފައި ވާއިރު މި ބަލީގައި މި އަހަރު ވަނީ 159 މީހަކު މަރުވެފައެވެ.


Amazon ge internet sattelite program ah huhdha dheefi | Mihaaru\nއެމެޒޯންގެ އިންޓަނެޓް ސެޓެލައިޓް ޕްރޮގްރާމަށް ހުއްދަ ދީފި\n01 އޯގަސްޓް 2020 - 09:114comments\nއިންޓަނެޓްގެ ހިދުމަތަށް ހާއްސަކޮށްގެން އެމެޒޯން ކުންފުނިން ކުރިއަށް ގެންދަން ނިންމާފައިވާ ސެޓެލައިޓް ޕްރޮގްރާމަށް އެމެރިކާގެ ފެޑެރަލް ކޮމިއުނިކޭޝަންސް ކޮމިޝަންސް (އެފްސީސީ) އިން ހުއްދަ ދީފަ އެވެ.\n"ކްއިިޕާ ކޮންސަޓެލޭޝަން" ނަމުގައި އެމެޒޯނުން ކުރިއަށް ގެންދަން ނިންމާފައިވާ މަޝްރޫއުގެ ދަށުން 3،236 ސެޓްލައިޓް ދުނިޔޭގެ އޯބިޓަށް ދޫކޮށްލަން ހަމަޖެހިފައިވެ އެވެ. މި މަޝްރޫއަށް ހުއްދަ ދީފައި ވަނީ ފިޔަވަހިތަކަކަށް ބަހާލައިގެން މަސައްކަތް ކުރިއަށް ގެންދާ ގޮތަށެވެ.\nމިކަމަށް ތައްޔާރުކުރާ ސެޓްލައިޓްތަކުގެ މަސައްކަތް ދުނިޔޭގެ އެންމެ ބޮޑު މަހުޖަނު ޖެފް ބެޒޯސްގެ އެމެޒޯނުން މިހާރު ވެސް ފަށާފައިވާ އިރު ފުރަތަމަ ފިވަހީގެ ދަށުން 2026ގެ ކުރިން 578 ސެޓްލައިޓް ދޫކޮށްލަން ޖެހެ އެވެ. ބާކީ ހުރި ހުރި ސެޓެލައިޓްތައް ދެވަނަ ފިޔަވަހީގެ ދަށުން 2029 އާ ހަމައަށް އަންނަ އިރު ދޫކޮށްލަން ޖެހެ އެވެ.\nއެމެޒޯނުން ބުނެފައިވާ ގޮތުގައި "ކްއިިޕާ ކޮންސަޓެލޭޝަން" ޕްރޮގްރާމް ވެގެން ދާނީ އިންޓަނެޓްގެ ހިދުމަތަށް އިންގިލާބެއް ގެނުވާނެ ވަރަށް މުހިއްމު ބޮޑު ވެމަޝްރޫއަކަށެ. މިކަމަށް އެ ކުންފުނިން ވަނީ 10 ބިލިއަން ޑޮލަރު އިންވެސްޓްކުރަން ވެސް ނިންމައިފަ އެވެ.\n"ކްއިިޕާ ކޮންސަޓެލޭޝަން" ޕްރޮގްރާމް ކުރިއަށް ގެންދާނީ ބެޒޯސްގެ ރޮކެޓް ކުންފުނި ބްލޫ އޮރިޖިންގެ ފަރާތުންނެވެ. މި ޕްރޮގްރާމްގެ އެންމެ ބޮޑު އެއް ޓާގެޓަކީ އިންޓަނެޓްގެ ހިދުމަތަށް ނުކުންނަ ބޮޑެތި ކުންފުނިތަކާ ވާދަކުރުމެވެ.\nއޭގެ ތެރޭގައި އީލޮން މަސްކްގެ ސްޕޭސް އެކްސްގެ ދަށުން ކުރިއަށް ގެންދާ "ސްޓާލިންކް" ޕްރޮގްރާމް ހިމެނެ އެވެ. އެ ކުންފުންޏަށް އެފްސީސީން ހުއްދަ ދީފައި ވަނީ 12،000 ސެޓްލައިޓް ލޯންޗްކުރާށެވެވެ. މީގެ އިތުރުން އިނގިރޭސިވިލާތުގެ "ވަންވެބް" އަކީ ވެސް މިފަދަ މަޝްރޫއަކަށް ފޫގަޅައިގެން އުޅޭ ކުންފުންޏެކެވެ. އެ ކުންފުންޏަށް 650 ސެޓެލައިޓް ލޯންޗްކުރުމުގެ ހުއްދަ ދީފައިވާ އިރު، މިހާރު 74 ސެޓެލައިޓެއް ވަނީ އޯބިޓަށް ދޫކޮށްލައިފަ އެވެ.\nއެފްސީސީން އެމެޒޯންގެ "ކްއިިޕާ ކޮންސަޓެލޭޝަން" އަށް ހުއްދަ ދިން ނަމަވެސް މި މަސައްކަތް ކުރިއަށް ގެންދާނެ ގޮތުގެ މާ ބޮޑު ތަފުސީލުތަކެއް އަދި އެމެޒޯނުން ހާމައެއް ނުކުރެ އެވެ. އެކަމަކު އެކަމާ ބެހޭ ތަފުސީލީ ޕްލޭން ހުށަހެޅުމުގެ ފުރުސަތު މިހާރު ވަނީ ދީފަ އެވެ.\nއިތުރު ލިޔުންތައް އިންޓަނެޓް އެމޭޒަން ސެޓެލައިޓް އެމެރިކާ


CSC ge naibu vaki kurumu ge massala committee ah\nސީއެސްސީގެ ނައިބު ވަކި ކުރުމުގެ މައްސަލަ ކޮމިޓީއަށް\nސިވިލް ސާވިސް ކޮމިޝަން (ސީއެސްސީ) ގެ މެންބަރު ކަމުން އެ ކޮމިޝަންގެ ނައިބު ރައީސް ޝަހީދު މުހައްމަދު ވަކި ކުރުމުގެ މައްސަލަ ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީއަށް ފޮނުވައިފި އެވެ.\nމަޖިލީހުގެ މިއަދުގެ ޖަލްސާގައި މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވީ ސީއެސްސީން ޝަހީދު ވަކި ކުރުމުގެ މަސައްކަތް ކުރުމަށް މިނިވަން މުއައްސަސާތަކުގެ ކޮމިޓީން ކުރަން ބޭނުންވާތީ މަޖިލީހުގެ ރިޔާސަތުގެ ސަމާލު ކަމަށް އެ ކަން ގެނެސްފައިވާ ކަމަށެވެ. އަދި ވިދާޅުވީ އެ މައްސަލަ އެ ކޮމިޓީއަށް ފޮނުވާފައިވާ ކަމަށެވެ.\nމަޖިލީހުގެ ގަވާއިދު މިހާރު އޮންނަ ގޮތުން، ކޮމިޓީއަކުން އެއްވެސް މުއައްސަސާއެއްގެ އިސް ބޭފުޅެއްގެ މައްސަލައެއް ބަލަން ބޭނުންވާނަމަ، ސިޓީއެއް މެދުވެރިކޮށް އެ ކަން މަޖިލީހުގެ ރައީސަށް އަންގަން ޖެހެ އެވެ. އަދި ވަކި ކުރުމުގެ މައްސަލަ ކޮމިޓީއަށް ފޮނުވުމުގެ ކުރިން މަޖިލީހުގެ ޖަލްސާއެއްގައި ރިޔާސަތުން އެ ކަން އިއުލާން ކުރަން ޖެހެ އެވެ.\nއެނގިފައިވާ ގޮތުގައި ސީއެސްސީގެ މެންބަރު ކަމުން ޝަހީދު ވަކި ކުރުމަށް މިނިވަން މުއައްސަސާތަކުގެ ކޮމިޓީއަށް ހުށަހެޅީ ސިވިލް ސާވިސްގެ ބައެއް މުވައްޒަފުންގެ ހައްގަށް އޭނާ އަރައިގެންފައިވާ ކަމަށް ތުހުމަތުކޮށެވެ. މީގެ ކުރިން ވެސް އެ ތުހުމަތުގައި އޭނާ ވަކި ކުރުމަށް އެދި ބާރަށު ދާއިރާގެ މެންބަރު އަހުމަދު އަބްދުﷲ އެ ކޮމިޓީއަށް ހުށަހެޅުއްވި އެވެ.\nސީއެސްސީގެ މެންބަރު ކަމުން ޝަހީދު އައްޔަން ކުރެއްވީ ކުރީގެ ރައީސް އަބްދުﷲ ޔާމީންގެ ސަރުކާރުގައި 2015 ވަނަ އަހަރު އެވެ. އަދި އެ ކޮމިޝަންގެ ނައިބު ރައީސް ކަމަށް އޭނާ އައްޔަން ކުރެއްވީ 2017 ވަނަ އަހަރުގަ އެވެ. ސީއެސްސީގެ މެންބަރު ކަމަށް އައްޔަން ކުރެއްވުމުގެ ކުރިން އޭނާ ހުންނެވީ ހެލްތް މިނިސްޓްރީގެ ޑިރެކްޓަ ޖެނެރަލްގެ މަގާމެއްގަ އެވެ.


ރެއާލުން ބޭލް ދޫނުކުރާން ނިންމައިފި | Jazeera\tރެއާލުން ބޭލް ދޫނުކުރާން ނިންމައިފި - Jazeera\nރެއާލުން ބޭލް ދޫނުކުރާން ނިންމައިފި\nމުޙައްމަދު ޤާސިމް July 29, 2019 84 views0\nޗައިނާގެ ޖިއާންސޫ ސަނިން އަށް ގަރެތު ބޭލް ބަދަލުވުމުގެ މަސައްކަތް ކުރިއަށްދަނިކޮށް ރެއާލް މެޑްރިޑުން އޭނާ އެ ޓީމަށް ދޫނުކުރަން ނިންމައިފިއެވެ.\nސުޕަ ލީގުގެ ޖިއަންސޫ އަށް ތިން އަހަރު ދުވަހުގެ އެއްބަސްވުމެއްގައި، ދުނިޔޭގެ އެންމެ ބޮޑު މުސާރަ ލިބޭ ކުޅުންތެރިޔާގެ ގޮތުގައި އުމުރުން 30 އަހަރުގެ ބޭލް ސޮއިކުރަން ނިންމާފައިވާއިރު، މުސާރައިގެ ގޮތުގައި ހަފްތާ އަކު އެއް މިލިއަން ޕައުންޑު ވަނީ ހުށަހަޅާފައެވެ. ނަމަވެސް، މި ޑީލް އިތުރަށް ކުރިއަށްނުގެންދާން ރެއާލުން ނިންމީ ޓްރާންސްފާ ފީއަކާމެދު ދެ ޓީމަށް އެއްބަސްވުމަކަށް ނާދެވުމުންނެވެ.\n2013 ވަނަ އަހަރު ޓޮޓެންހަމް ހޮޓްސްޕާ އިން ރެއާލަށް ބޭލް ބަދަލުވީ، އޭރުގެ ރެކޯޑް އަގެއްކަމަށްވާ 91 މިލިއަން ޔޫރޯގެ ފީ އަކަށްވާއިރު، އެ ކްލަބުގެ ރައީސް ފްލޮރެންޓީނޯ ޕެރޭޒް ވެސް ބޭލް ފަދަ މުހިއްމު ކުޅުންތެރިއަކު ކުޑަ އަގަކަށް ދޫކޮށްލާން މުޅީން ދެކޮޅެވެ.\nޗައިނާގެ ޓްރާންސްފާ ބާޒާރު އަންނަ ބުދަ ދުވަހު ބަންދުވުމުގެ ކުރީން ދެ ޓީމު މެދުގައި މަޝްވަރާތައް އަލުން ފެށި ޖިއާންސޫ އަށް ބަދަލުވެވޭނެކަމުގެ އުއްމީދުގައި ހުރި ބޭލްގެ މުސްތަގުބަލާމެދު ވަނީ ސުވާލު އުފެދިފައެވެ.\nމީގެއިތުރުން، ރެއާލްގެ ކޯޗު ޒައިނުއްދީން ޒިދާންއާ ބޭލްގެ ގުޅުން ހީނަރުވެފައިވާއިރު، ކުރިއަށް އޮތް ސީޒަނުގައި ރެއާލްގައި އޭނާ މަޑުކުރިނަމަވެސް ފުރަތަމަ އެގާރައިގައި ކުޅުމުގެ ފުރުޞަތުލިބޭނެކަމުގެ އެއްވެސް ޔަގީންކަމެއް ނެތެވެ. ދާދިފަހުން އެ ޓީމުގެ ކޯޗު ޒިދާން ވަނީ އެންމެ ރަނގަޅު ގޮތަކީ ރެއާލް ދޫކޮށްލުމަށްފަހު ބޭލް އެހެން ކްލަބަކަށް ބަދަލުވުންކަމަށް ވެސް ބުނެފައެވެ.\nމިހާރު ކުރިއަށްދާ އިންޓަނޭޝަނަލް ޗެމްޕިއަންސް ކަޕްގައި ޖަރުމަންގެ ބަޔާން މިއުނިކާ ދެކޮޅަށް ކުޅުނު މެޗުން ފުރުޞަތުދީފައިނުވާއިރު، ދެން ޖެހިގެން އާސެނަލްއާ ދެކޮޅަށް ކުޅުނު މެޗުގެ ފަހު ހާފުގައި ކުޅެން ނިކުމެ ގޯލެއް ކާމިޔާބުކުރިނަމަވެސް އޭގެފަހުން، ވާދަވެރި އެތުލެޓިކޯ މެޑްރިޑާ ދެކޮޅަށް ކުޅެ 7-3 އިން ބަލިވި މެޗުގައިވެސް ބޭލް ކުޅެން ނެރެފައިވަނީ ދެވަނަ ހާފުގައެވެ.\nއަނިޔާގެ ތަފާތު މައްސަލަތަކާހުރެ ފަހަކަށް އައިސް ބޭލް އަށް އެންމެ ރަނގަޅު ކުޅުން ދެއްކިފައިނުވާއިރު، މުހިއްމު ގިނަ މެޗުތަކުގައި ފުރަތަމަ އެގާރައިން ފުރުޞަތުވެސް ނުލިބެއެވެ. އެގޮތުން، ވޭތުވެދިޔަ ހަތަރު ސީޒަނުގައި ލީގުގައި ކުޅެފައިވަނީ 79 މެޗެވެ. އެކަމަކު، ރެއާލްގައި މިހާތަނަށް ހޭދަކުރީ ހަ ސީޒަނުގައި ހަތަރު ފަހަރު ޔުއެފާ ޗެމްޕިއަންސް ލީގު ކާމިޔާބުކުރިއިރު ސްޕެނިޝް ލީގު ވެސް އެއްފަހަރު ވަނީ ހޯދާފައެވެ.\nޗައިނާ ސުޕަ ލީގް


Khashoggi gathulugai thuhumathu kurevey meehunnah maruge adhabu dhenee\nޚާޝުގްޖީ ގަތުލުގައި ތުހުމަތު ކުރެވޭ މީހުންނަށް މަރުގެ އަދަބު ދެނީ\nޚާޝުގްޖީ މަރާލާފައިވަނީ އިންޖެކްޝަނެއް ޖަހައިގެން ކަމަށާއި، ނޫސްވެރިޔާގެ ހަށިގަނޑު ކުދިކޮށް ކޮށާލުމަށްފަހު ކޮންސިޔުލޭޓުން ބޭރަށް ގެންގޮސްފައިވާ ކަމަށް ސައުދީން ވަނީ އެއްބަސްވެފައި. --\nރިޔާދު (ނޮވެމްބަރު 15) - ތުރުކީގެ އިސްތަންބޫލުގައި ހުންނަ ސައުދީ ކޮންސިއުލޭޓްގެ ތެރޭގައި ނޫސްވެރިޔާ ޖަމާލް ޚާޝުގްޖީ މަރާލި މައްސަލާގައި ތުހުމަތު ކުރެވޭ ފަސް މީހުންނަށް މަރުގަ އަދަބު ދޭން މަސައްކަތް ކުރާނެކަމަށް، ސައުދީގެ ބަންޑަރަ ނައިބު ވިދާޅުވެއްޖެ އެވެ.\nސައުދީގެ އެޓާނީ ޖެނެރަލް ސައުދު އަލް-މުޖެބް މިއަދު ނޫސްވެރިންނަށް ވިދާޅުވީ، ތުހުމަތު ކުރެވޭ މީހުން ވަނީ ކޮންސިޔުލޭޓު ތެރޭގައި ޚާޝުގްޖީ އާއި "ވާހަކަ ދެއްކުން" ނާކާމިޔާބުވުމުން، އޭނާގެ ހަށިގަނޑު ކުދިކޮށް ކޮށާލުމަށް އަންގާފައި ކަމަށެވެ.\nއަދި ޚާޝުގްޖީގެ ގަތުލުގައި ސައުދީ ވަލީ އަހުދު މުހައްމަދު ބިން ސަލްމާންގެ އެއްވެސް ދައުރެއްނުވާ ކަމަށް، އެޓާނީ ޖެނެރަލް ވަނީ މިއަދު ވެސް ތަކުރާރު ކުރައްވާފަ އެވެ.\nއޭނާ އިތުރަށް ވިދާޅުވީ ޚާޝުގްޖީ މަރާލާފައިވަނީ އިންޖެކްޝަނެއް ޖަހައިގެން ކަމަށާއި، ނޫސްވެރިޔާގެ ހަށިގަނޑު ކުދިކޮށް ކޮށާލުމަށްފަހު ކޮންސިޔުލޭޓުން ބޭރަށް ގެންގޮސްފައިވާ ކަމަށެވެ.\nސައުދީގެ އެޓާނީ ޖެނެރަލް ވިދާޅުވީ ޚާޝުގްޖީ މަރާލި މައްސަލާގައި ޖުމްލަ 21 މީހަކު ހައްޔަރުކޮށްފައިވާއިރު، އޭގެ ތެރެއިން 11 މީހެއްގެ މައްޗަށް ވަނީ ދައުވާ އުފުލާފަ އެވެ.


ކޯވިޑް-19: އިއްޔެ އިތުރު 178 މީހަކު ބައްޔަށް ފައްސިވެއްޖެ! | Sandhaanu\nކޯވިޑް-19: އިއްޔެ އިތުރު 178 މީހަކު ބައްޔަށް ފައްސިވެއްޖެ!\nއިއްޔެ ކޯވިޑް19 އަށް ރާއްޖެއިން އިތުރު 178 މީހަކު ފައްސިވެއްޖެއެވެ. އޭގެ ތެރެއިން2ކޭސް ފެނިފައިވަނީ އަތޮޅު ތެރެއިންނެވެ. އަދި ބާކީ ހުރިހާ ކޭހެއް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރޭގައި 141 ދިވެހިން ހިމެނޭއިރު، އޭގެ އިތުރުން ދެން ހިމެނެނީ ބަނގްޅަދޭޝްގެ 25 މީހަކާއި، އިންޑިޔާގެ 10 މީހަކާއި، އަދި ސްޕެއިންގެ2މީހެކެވެ.\nއިއްޔެ ފައްސިވީ މީހުންނާއިއެކު ބައްޔަށް ފައްސިވީ މީހުންގެ ޖުމްލަ އަދަދު 7225 އަށް އަރާފައިވާއިރު އޭގެ ތެރެއިން އެކްޓިވް ކޭސްތަކުގެ ގޮތުގައި، 2636 ކޭހެއް ފާހަގަ ކޮށްލެވެއެވެ. އިއްޔެއާއި ހަމަޔަށް މިބަލީގައި 162 މީހަކަށް އެޑްމިޓް ކޮށްގެން ފަރުވާ ދެމުން ދިޔައިރު، 1458 މީހަކު ވަނީ އައިސޮލޭޝަން ފެސިލިޓީތަކުގައި އެކަހެރި ކުރެވިފައެވެ. ރާއްޖެއިން މިބަލީގައި މިހާތަނަށް 28 މީހަކު ނިޔާވެފައިވާއިރު، 4561 މީހަކު ވަނީ ބަލިން މުޅިން ފަސޭހަ ވެފައެވެ.\nރާއްޖޭގައި ކޯވިޑް19 ގެ ހާލަތު ދުވަހުން ދުވަހަށް ގޯސްވަމުން ދިޔުމާއި ގުޅިގެން އިތުރު ފުރަބަންދަކަށް ދާންޖެހޭ ހިސާބަށް ހާލަތު ގޮސްފާނެ ކަމަށް ސިއްޙީ މާހިރުން ދަނީ ބުނަމުންނެވެ.


Covid-19: Randhir Kapoor ICU Ah Badhal Koffi - Vaguthu\nއިންޑިއާގެ މަޝްހޫރު ފިލްމީ ތަރި ރަންދީރު ކަޕޫރު ކޮވިޑް-19 އަށް ފައްސިވިތާ ދުވަސްކޮޅެއް ފަހުން އައިސީޔޫ އަށް ބަދަލުކޮށްފިއެވެ.\nއުމުރުން 74 އަހަރުގެ ރަންދީރަށް ފަރުވާ ދެނީ މުމްބާއީގެ ކޮކިލަބެން ހޮސްޕިޓަލުގައެވެ. ހޮސްޕިޓަލުން ބުނެފައިވާ ގޮތުގައި މިހާރު އޭނާގެ ހާލު ރަނގަޅެވެ.\n"އައިސީޔޫގައި ބާއްވާފައި އޮތީ އޮބްސަވޭޝަން އަށް. ރަންދީރުގެ ހާލު މިހާރު ރަނގަޅު. ހޮސްޕިޓަލުގައި ދެތިން ދުވަހު ބޭއްވުމަށް ފަހު ގެޔަށް ބަދަލު ކުރެވޭނެ" ހޮސްޕިޓަލުން އިންޑިއަން އެކްސްޕްރެސް ނޫހަށް ބުންޏެވެ.\nކަރީނާ ކަޕޫރު ޚާނާއި ކަރިޝްމާ ކަޕޫރުގެ ބައްޕަ ކޮވިޑަށް ފައްސިވުމާ ގުޅިގެން އޭނާ ބުނެފައި ވަނީ ކޮވިޑް ޖެހުނީ ކިހިނެއް ކަމެއް ނޭނގޭ ކަމަށެވެ. އޭނާގެ ފަސް ސްޓާފުން ވެސް ވަނީ ކޮވިޑް-19 އަށް ފައްސިވެފައެވެ. އަދި ރަންދީރާއެކު އެ މީހުން ވެސް ހޮސްޕިޓަލްގައި އެޑްމިޓްކުރިއެވެ.\nރަންދީރު ބުނެފައިވަނީ ކޮވިޑް ޓެސްޓު ކުރީ ހީކަރުވާ، ތުރުތުރު އަޅަން ފެށުމުން ކަމަށެވެ.\nރަންދީރް ކަޕޫރަކީ ފިލްމް އުފެއްދުމުގައި ފާހަގަ ކޮށްލެވޭ ރާޖް ކަޕޫރުގެ އެންމެ ދޮށީ ފިރިހެން ދަރިއެވެ. ރަންދީރުގެ ހަގަށް ތިބޭ ދެ ފިރިހެން ކުދިން ވަނީ މަރުވެފައެވެ. ރަންދީރު ކަޕޫރަށް ލިބިފައިވާ ދެ އަންހެން ދަރިންނަކީ ވެސް ބޮލީވުޑްގެ ކާމިޔާބު ބަތަލާއިންގެ ތެރެއިން ފާހަގަ ކޮށްލެވޭ ދެމީހުންނެވެ.\nއޭނާ ކޮވިޑަށް ފައްސިވެފައި ވަނީ ކޮވިޑް ވެކްސިންގެ ދެޑޯޒް ޖަހާފައި ވަނިކޮށެވެ.


Ithuru Faruvaa Ah Raees Nasheed Germany Ah Gendheveytho Masaiykaiy Fashaifi - Vaguthu\nއިތުރު ފަރުވާއަށް ރައީސް ނަޝީދު ޖަރުމަންވިލާތަށް ގެންދެވޭތޯ މަސައްކަތް ފަށައިފި\n4 ހަފްތާ ކުރިން ( މެއި 11, 2021 )\nއިތުރު ފަރުވާއަށް ރައީސް މުހައްމަދު ނަޝީދު ޖަރުމަނުވިލާތަށް ގެންދެވޭތޯ މަސައްކަތްކުރަމުން އަންނަކަމަށް އެމަނިކުފާނު އާއިލާއިން ވިދާޅުވެއްޖެއެވެ.\nރައީސް ނަޝީދުގެ ބޭބެ، ޑރ.އިބްރާހިމް ނާޝިދު ވިދާޅުވީ ރައީސް ނަޝީދު ޖަރުމަނަށް ގެންދެވޭތޯ އާއިލާއިން މަސައްކަތް ކުރަމުން އަންނަ ކަމަށެވެ. ވީއެންމެ އަވަހަކަށް ޖަރުމަނަށް ގެންދެވޭތޯ މަސައްކަތް ކުރަމުން ގެންދާ ކަމަށް ނާޝިދު ވިދާޅުވިއެވެ.\nކޮވިޑް-19 އާއި ގުޅިގެން ޖަރުމަންވިލާތުގައި ވެސް މިހާރު ވަނީ ހާއްސަ ފިޔަވަޅުތަކެއް އަޅާފައެވެ. ޔޫރަޕްގެ ގައުމުތަކުގެ މީހުންނަށް ފިޔަވައި އެހެން ގައުމުތަކުގެ މީހުންނަށް މިހާރު ޖަރުމަންވިލާތައް އެތެވެވެނީ ހާއްސަ ހުއްދައެއް އޮވެގެންނެވެ. އަދި ޖަރުމަންވިލާތައް އެތެރެވާއިރު ކޮވިޑް ޓެސްޓެއްގެ ނައްސި ނަތީޖާއެއް ގެންދަން ޖެހޭނެއެވެ.\nޖަރުމަންވިލާތަކީ މުޅި ދުނިޔެއަށް ބެލިނަމަވެސް ސިއްހީ ޚިދުމަތުގައި އެންމެ ފާހަގަކޮށްލެވޭ އެއްގައުމެވެ. ދުނިޔޭގެ ވަރަށް ގިނަ ގައުމުތަކުގެ ވެރިން ސިއްހީ ހިދުމަތް ހޯއްދަވަން ޖަރުމަންވިލާތައް ވަޑައިގަންނަވައެވެ.\nނަޝީދު އަވަހާރަކޮށްލަން ހުކުރު ވިލޭރޭ ދިން ވަރުގަދަ ހަމަލާ އާއި ގުޅިގެން އެމަނިކުފާނަށް ވަނީ ސީރިއަސް ޒަހަމްތަކެއް ލިބިފައެވެ. އެމަނިކުފާނުގެ ގިނަ އޮޕަރޭޝަންތަކެއް އޭޑީކޭގައި ވަނީ ކޮށްފައެވެ. އެއޮޕަރޭޝަންތަކަށް ފަހު ނަޝީދުގެ ހާލުކޮޅު އަންނަނީ ރަނގަޅުވަމުން ކަމަށާއި މިހާރު ވާހަކަދައްކަވާ އުޅުއްވާ ކަމަށް އާއިލާ އިން ވަނީ މައުލޫމާތު ދެއްވައެވެ.\nނަޝީދު އަވަހާރަކޮށްލަން ދިން ހަމަލާ އާއި ގުޅިގެން މިހާތަނަށް ތިން މީހަކު ވަނީ ހައްޔަރުކޮށްފައެވެ. އެމީހުންގެ މައްޗަށް ނިރުބަވެރި ހަމަލާއެއް ދިނުމުގައި ބައިވެރިވިކަމުގެ ތުހުމަތު ދައުލަތުން ވަނީ ކޮށްފައެވެ. ނަމަވެސް ތިން މީހުން ވެސް ވަނީ އެމީހުންގެ މައްޗަށް ކުރާ ތުހުމަތުތަކަށް ކޯޓުގައި އިންކާރުކޮށްފައެވެ.\nމެއި 11, 2021 10:50\nޖަރުމަނުގަ އެމްޑީއެންގެ ކަންކަން މިވަގުތު ހިންގަމުންދަނީ. ޝަހިންދާވެސް އުޅެނީ އެތަނުގަކަމަށް ބުނަނީ\nމެއި 11, 2021 10:58\nއަބަދު ޑުރާމާ ކުޅޭމީހަކު ފުރުޞަތެއް ލިބުނީމަ ލައްކަ ޑުރާމާ ކުޅޭނެ\nމެއި 11, 2021 11:08\nމާސް އަށް ގެންދަންވީނު! އޭރުންދޯ ބޮޑުވަޒީރުގެ ބޮޑާކަން އެނގޭނީ!\nމެއި 11, 2021 12:57\nޥަރަށް އަސަރުކޮއް ފިދޯ....އެކަމަކު ވަގުންތިބެންޖެހޭތަނަކީ ޖަލު.\nމެއި 11, 2021 13:19\nޑޯންޓް ވޮރީ. އަންނިގެ ގޮޅި ރެޑީއޭ\nނިކަމެތި ރައްޔިތު މީހާ މިޖެހެނީ ޅަ ދަރިން ނަށް ބޭސް ފަރުވާ ކުރަން ވެސް ފޭސްބުކް ގުރޫޕް ތަކުގަ ސަލާމް ޖަހަން. ކިތަށް ޅަދަރިން އެތިބީ ހާލު ގަ ޖެހިފަ! މީތަ ތިބުނާ ހިތް ތިރި އޯގާ ތެރި މީހާ އަކީ. ގަދަޔަޢް އަތްޖަހާތި އަނގަޔާ އަތާ ދިމާ ނުވިޔަސް\nމެއި 11, 2021 12:44\nމަށަކީ ވެސް މީ ރ. ނަޝީދަށް ތާޢީދުކުރާ މީހެއް ނޫނެވެ. ބުނަން މިއުޅޭ ވާހަކަޔަކީ، ދުނިޔެއަކީ ނިކަމެތި ފަޤީރުންނާ، މުއްސަދިންނާ، ައިއްޒަތްތެރިންނާ، ޢިލްމުވެރިންނާ، ޖާހިލުން އުޅޭނެ ތަނެއްކެވެ. އެބަޔަކު އުޅޭނީ އެބައެއްގެ ޙާލަތާއި، ޤާބިލުކަމާ އެއްފެންވަރެއްގަ އެވެ. އެކަން ޤަބޫލުކުރާށެވެ! ބަޔަކު އެމީހުންގެ ޙަލާލު ފައިސާއިން، ތަނަވަސްކޮށް އުޅުމަކީ ނުވަތަ މަޤާމުގެ ގޮތުން ދައުލަތުން ހަމަޖެހިފައި އޮންނަ ޚާއްޞަ ޢިނާޔަތެއްގެ ދަށުން އުޅުމަކީ، ނިކަމެތިން އެކަމާއި ޙަސަދަވެރިވާން ޖެހޭނެ ސަބަބެއް ނޫނެވެ! ހެޔޮމިންވަރާއި ނުބައި މިންވަރަށް ޢީމާންވެ ކެތްތެރިވާށެވެ! އަދި ކުރިއަރާތޯ މަސައްކަތް ކުރާށެވެ! ވިސްނުން ހެޔޮގޮތުގައި ބޭނުންކުރާށެވެ!\nމެއި 11, 2021 13:02\nވަރަށް ބޭކާރު ކޮމެންޓެއް\nމެއި 11, 2021 11:43\nހަމަލާއިން ލިބުނުކަމަށްބުނާ ޒަޚަމްތަކަށް އޭޑީކޭ އިން ފަރުވާދީ ރަގަޅުވަމުންދާ ދަނޑިވަޅެއްގަ ދެން ކީއްކުރަންބާ ޖަރުމަނުވިލާތައްގެންދަނީ؟ މިހަމަލާގަ ފާހަގަކުރެވުނު އެހެން ކަމެއްވެސް އެބައޮތް. މަގުމަތިން އެންމެ ލޭތިއްކެއްވެސް ނުފެނޭ.\nއޭނާ ގެންދަންވީ އިންޑިޔާއަށް.. އެތާގަ ނޫންތޯ ފުރެންޑު ޑޮކްޓަރުން ތިބޭނީ. އެކަމަކު ބޭނުންވާވަރައް އޮކްސިޖަން ގެންދާތި.\nމެއި 11, 2021 12:00\nއެމަނިކުފާނަށް ލިބިފަ ވަނީ ސިޔާސީ ޒަހަމްތަކެއް ކަމަށްވެސް ވަނީ މައުލޫމާތު ލިބިފައެވެ. އެމަނިކުފާނުގެ އެއްވެސް ސީރިޔަސް އޮޕަރޭޝަންތަކެއް އޭޑީކޭގައި ކޮށްފައެއް ނުވޭ...ތިޔަ ވިދާޅުވާވަރުގެ އޮޕަރޭޝަންތަކެއް ކުރިނަމަ ކުއްލިޔަކަށް ހާލުކޮޅު ރަނގަޅުވެ އަނެއްކާ ވެސް ޤައުމަށް ނުކަތާ ވަރުގެ ބޮޑުހޭދައެއް ކުރަން ޖާރމަނީ އަށް ދަނީ ކީއްވެބާ!\nމެއި 11, 2021 15:42\nލަދުހަޔާތްކުޑަ ބައެއްދިވެން ރޯދައަށް ތިބެގެންވެސް ދަނީ ހިތައްއެރި އެއްޗެއް ކިޔަމުން. ...އެހެންވީމަ ވައްކަމުން ސަލާމަތްވާއްވެސް ކޮންމެއެއްޗެއްވެސް ކިޔާފާނެ.\nމެއި 11, 2021 12:17\nޖަރުމަނުން އިޒްރޭލުގެ އަމަލުތަށް ކުއްވެރި ކުރަން ދެކޮޅު ހަދަނީ އެއޮށް މިހާރުވެސް..\nމެއި 11, 2021 14:32\nއެންވީމަޔާ އެކީ ޝަހިންދާ ކާރިޔަށް ޖައްސާލަން ޖަރުމަނަށް ދާން އުޅެނީ\nމީހަމަ ޑްރާމާ ބޮޑުކޮށް ބޮޑެތި ގައުމު ތަކުގެ ސަމާލުކަން މީނާއަށް ހޯދުމަށް ހިންގާ ކަމެއް. މިހުރިހާ ކަމަކަށް ލާރި ހަރަދު ކުރާނީ ރައްޔިތުންގެ ބައިތުލްމާލުން. އާއިލާ މީހުންނާއި އެކު ޗުއްޓީ ދަތުރެއް ނެގުން ނޫންތަ މިއަށް ކިޔާނީ. ސިންގަޕޯރ ތަންތަނުން ވެސް އެންމެ މަތީ ލެވެލްގެ ސިއްހީ ފަރުވާލިބޭ.. އޭޑީކޭ އިން އެދިނީ އަދި ފަރުވާއެއް ނޫންތާ؟ ރައްޔިތު މީހާ ކިތަންމެ ބޮޑު ބައްޔެއް ވެގެން ވެސް ކައިރިން ޖެހިފައި އޮތް އިންޑިޔާއަށް ނޫނީ ލަންކާއަށް ގެންދަން ވެސް ޖެހެނީ ބޮޑު ހަގުރާމައެއް ކޮށްގެން. ބުނާނެ ބޭރަށް ގެންދިއަޔަސް މިކަމަށް ދެވޭނެ ފަރުވާއޭ ރާއްޖެއިން ވެސް މިދެނީ\nމެއި 11, 2021 15:44\nޥަގުންގެ އަތްކަޑަން ގޮވީޔާ މާރަގަޅުވާނެ\nމެއި 11, 2021 12:18\nރައްޔިތުމިހާ އަތްގާޑިޔާގައި ރަށު ސިއްހީ މަރުކަޒަށް. މާލޭ ބޮޑުމީހާ ޖަރުމަނަށް.\nމެއި 11, 2021 12:25\nބުއްޅަބޭ. ބެސްޓް އެކްޓަރ. ހުސް އާޓް. ސަޕޯރޓް ގެއްލުނީމާ\nމެއި 11, 2021 12:50\nރަންގަޅުވާނީ އަވަހަށް ރައްޔިތުންގެ ލޯމަތިން ދުރަށް ގެންދިޔައްޔާ. އެހެން ނޫނީ ހުރިހާ ހަޤީޤަތެއް ފަޅާއަރާ ފޫ ދިޔަ ގޮހޮރާ، ފުއްޕާމެޔާ، ކިރިޔާ ސަލާމަތްވި ހިތުގެ ހަޤީޤަތާއި އެ ދިގު އޮޕަރޭޝަން ތަކުގެ ވާހަކަ ޗޮކުން ހިނގައިދާނެ! އާއްމުކޮށް އަންނިގެ ހަން މުރަނަކަމުން3ދުވަހުން ލަކުނު ފިލާނެ އެހެންވީމާ އެމަނިކުފާނަށް ގޭތެރޭގައި މަޑަކުން ނުއިންނެވޭނެ. އެހެން ވެއްޖެއްޔާ ޑޮކް ނިއާފް ކުޅެދެއްވި "ނަޝީދް އެންޑް ދަ ފާސްޓިންގް މިރަކަލް ޕޭޝަންޓް" ޑްރާމާގެ ވެސް އަގުވެއްޓިދާނެ.\nމެއި 11, 2021 13:21\nއަވަހަށް ފަރުވާ ދީގެންވިޔަސް މަޖިލީހަށް ލައިގެން އުޅޭ ލިސްޓެއް ނިކަން ހަމަޔަށް އަޅުވާލާފައި އެމީހުން ވަކިކޮށް ބައިއިލެކްޝަން ބާއްވަބަލަ\nމެއި 11, 2021 13:40\nމަ ރަ ނގަޅޭ ބު ނާއަޑުއިވޭ މިވެރިކަމުގެ ބާކި މިއޮތްދުވަސްތަކުގަ މިކަލޭގެ ދެ ންއުޅެ ނީ މިހެ ން ތިޔައީ ކާކު\nދެން މިގައުމައް ނާދޭވޭގޮތައް ގެންދޭ ކިހާބޮޑު އުދަގުލެއް\nމެއި 11, 2021 15:09\nމިކަލޭގެ ހިފާ ހައްޔަރު ކޮށްފަ ޖަލަށް ގަޅާބަލަ. މީނަޔަކީ ވަގެއް، މުޅިގައުމުގަ ހުޅުޖެހި ޚާއިނެއް، ޒުވާނުން މަގުފުރައްދާ އިނބިލީހެއް، އިސްލާމް ދީނާއި ކީރިތި ރަސޫލާއަށް ޖޯކު ޖަހާ ލާދީނީ މީހެއް، ފުލުހުންނާއި ސިފައިން ގާގަ ތަޅާ ގޭންގް ލީޑަރެއް، ޒުވާނުން ބުރެއިން ވޮޟްކުރަމުންދާ މަކަރުވެރި ހީލަތްތެރިއެއް. މިކަލޭގެ ހިފާހައްޔަރު ކުރޭ.\nމެއި 11, 2021 16:28\nސަހިންދައައި ބައްދަލުކޮށް ދޭންހުރި ލިއުންތައް ހަވާލުކުރަން ދާންވީ އުތަ؟\nމެއި 11, 2021 19:31\nއާންމުކޮށް ޑިކްޓޭޓަރު ދޭ ޖަރުމަނަށް ބޭސްފަރުވާއަށް


(29 މާރިޗު 2018 އާ ގުޅޭ) -- "އޭނާގެ ވާހަކަ ނުދައްކަފާނަންތަ؟ މިރޭގެ މޫޑު ހަރާބު ތިކޮއްލަނީ ކީފާ އަމިއްލައަށް އިނގޭ" އަރްސަލް މޫނު ހަދާލަމުން ބުނެލިއެވެ.\n"ސޮރީ..." ކީފާ އިހުނަށްވުރެ ގާތްވެލުމާއެކު އަރްސަލްގެ މުލައްދަނޑީގައި ދެއަތުން ހިފާލާ މަޑުމަޑުން ބާރުކޮއްލިއެވެ.\n"އާ ޔޫ ރިއަލީ ސޮރީ" އަރްސަލް އެހެން ބުނެލީ ކޮންމާނައެއްގައި ކަމެއް ނޭނގުނެވެ. މަޑުމަޑުން ކީފާގެ އަތުގެ ތެރެއިން އަރްސަލްގެ އަތް ދުރަށް ލަމުން އޭނާ އެނބުރި އައިސް ސޯފާގައި އިށީނެވެ. ކީފާ އައިސް އަރްސަލްގެ ގާތުގައި އިށީނުމާއެކު އޭނާ ތެދުވިއެވެ. އަދި ވަކިން އެކަކަށް އިށީނދެވޭނޭހެން ހުރި ގޮނޑީގައި އަރްސަލް އައިސް އިށީނެވެ. އޭނާގެ ހަރަކާތްތަކަށް ކީފާ ބަލަން އިނެވެ. އިށީނދެ އިން ދިގު ސޯފާގެ ކޮޅަށް ކީފާ ޖެހިލީ އަރްސަލް އިށީނދެ އިން ގޮނޑިއާ ކައިރިވެލާށެވެ. ގޮނޑީގައި ހަމަޖެހިލާ ކަނާތުފައި ވައަތުފައިގައި އަޅުވާލާ ކީފާ ހަމަޖެހިލިއެވެ.\n"ކިހިނެއްވީ؟" ކީފާ މާވަރަކަށް ބަލާކަން ފާހަގަވުމާއެކު އަރްސަލް އެހިއެވެ. ލުއި ހިނިތުންވުމެއް ކީފާ ރައްދުކުރިއެވެ.\n"އަރްސަލް ވަރަށް ބަދަލުވެއްޖެ" އިރުކޮޅަކު އިނދެފައި ކީފާ ބުނެލިއެވެ.\n"ހާލަތު ވެސް ބަދަލުވެއްޖެއެއްނު" އަރްސަލް ބުނެލިއެވެ.\n"އަހަރެން ސުވާލެއްކޮއްފިއްޔާ ދޮގު ނުހަދާ ޖަވާބު ދޭނަންތަ؟" އަރްސަލް ދޮގު ހަދާފާނޭކަން އެއްކިބައިގައި އޮއްވާ އޭނާ ކީފާގެ ސުވާލަށް ޖަވާބު ދޭނޭކަމެއް ވެސް ކީފާއަށް ޔަގީނެއްނޫނެވެ. އެހެންނަމަވެސް އޭނާ ބެލީ އަރްސަލްއާ ކޮންމެވެސް ވާހަކައެއް ދެއްކޭތޯއެވެ. އެއާއެކު ދެ މީހުންގެ މާޒީގެ ވާހަކަދެއްކުމަކީ އެ ދެމެދުގައި އޮތް ގުޅުން އިހު އޮތް ގޮތަށް ބަދަލުވުމަށް ލިބޭ ފުރުޞަތަކަށް ވެދާނޭ ކީފާއަށް ޤަބޫލުކުރެވެނީއެވެ. އޭނާ ބޭނުންވަނީ އަރްސަލްއާ ގާތް ގުޅުމެއް އުފައްދާށެވެ. އިހުގައި އޮތް އެކުވެރިކަން އަނބުރާ ހޯދާށެވެ.\n"ކޮންކަމެއް ކީފާ އެނގެން ބޭނުންވަނީ؟" އަރްސަލް އެހިއެވެ. އެހެންނަމަވެސް އޭނާގެ ވާހަކަދެއްކުމުގައި ކުރީން ހުންނަ ގާތްކަމެއް އެއްގޮތަކަށް ވެސް ކީފާއަށް އިހުސާސެއް ނުކުރެވުނެވެ.\n"އަރްސަލް އެއްވެސް ވަރަކަށް އަހަރެންގެ މަތިން ހަނދާންވޭތަ؟ ކީއްވެ އެއްފަހަރު ވެސް އަހަރެން ކޮބާތޯ ބަލަން ނައީ؟ އަހަރެން ހީކުރީ ރާދުއަށްފަހު އަރްސަލްގެ އެންމެ ގާތް ރަޙުމަތްތެރިއަކީ އަހަރެންކަމަށް. ޔޫ ޝެއަރ އެވްރިތިންގ ވިތް މީ... ބަޓް..." ކީފާ އިތުރަކަށް ނުބުންޏެވެ.\n"ކީފާ އަމިއްލައަށް ހުރިހާ ނިންމުމެއްނިންމީ... އަމިއްލައަށް ދިޔައީމަ އަހަރެން ކީއްކުރަން ކީފާ ހޯދަން ދާންވީ. އެހެންނޫނަސް އަހަރެންގެ ލައިފްގަ ވެސް ވަރަށް އިމްޕޯޓެންޓް ކަމެއް ދޯ އޭރު ނިންމީ. އެކަމުގައި ބައިވެރިވާން ކީފާ ނެތީމެންނު" އަރްސަލް ބުނެލިއެވެ.\n"ޔޫ އާ ރޯންގް... ދެޓްސް ނޮޓް ވަޓް ފްރެންޑްސް ޑޫ... އަހަރެން ހޯދަން އެއްފަހަރު ވެސް އަރްސަލް އައިނަމަ... އަހަރެންގެ ޚިޔާލެއް އަރްސަލްގެ އަމިއްލަ ދިރިއުޅުމާ ގުޅިގެން ހޯދިނަމަ. އެނީވޭޒް... އެ ހުރިހާ ކަމެއް އެއީ މާޒީ... އެހެންވިޔަސް އަހަރެން ހިތުގައި އަބަދުވެސް އޮވޭ... އަރްސަލް ހުރިހާ ކަމެއް އަހަންނަށް ކިޔައިދޭއިރު، އަހަރުމެން ތިންމީހުން އެކުގައި އެތައް ވަގުތެއް ހޭދަކުރާއިރު ލޫންގެ ވާހަކަ އަރްސަލް ނުބުނީ ކީއްވެހޭ... އަޅެ އެންމެ ފަހަރަކު ބުނެލިނަމަ... ރާދު ވެސް އަހަރެން ގާތުގައި އެއްވެސް ވާހަކައެއް ނުބުނޭ... ވައި އަރްސަލް... ލޫންއާ ރައްޓެހިވިތާ އަހަރެއް ފަހުންނެއްނޫނެއްނު ރައްޓެހިން ގާތުގައި ބުނާނީ... އަރްސަލްގެ ލައިފަށް ލޫން އައުމާއެކު ރަޙުމަތްތެރީން ވެސް މުހިންމެއްނުވި... މެރީ ކުރަން ނިންމާފައެއްނޫނެއްނު އަހަރެން ކޮބާތޯ ބަލަން ޖެހޭނީ. އެނގޭތަ! އަހަންނަށް ފީލްވީ އަރްސަލްގެ ލައިފްގަ އަހަންނަކީ އެއްވެސް މުހިންމު މީހެއްނޫންކަން. އެކުވެރިއެކޭ ބުންޏަސް... ހަޤީޤަތުގައި އެކުވެރިއަކަށް ވެސް ނުވި" ކީފާގެ ހިތުގައި ހިނގަމުންދިޔަ އޮއެވަރުގެ އަސަރު އޭނާގެ މޫނުން ފާޅުވިޔަކަ ނުދިނެވެ. އިހުސާސްތައް ފަރުދާ ކުރުމަށް އޭނާވަނީ އާދަވެފައެވެ. އެހެންވެ ހިތުގައިވާ ރިހުމެއް އޭނާނޫން އިތުރު މީހަކަށް ނޭނގެއެވެ. އެހެންވިޔަސް އޭނާގެ ދުލުން ހާމަވެގެން އެ ދިޔައީ އެތައް އަހަރެއް ވަންދެން ހިތުގައިވި ޝަކުވާތަކެވެ. އަރްސަލްގެ ދިރިއުޅުމަށް އައި ހަމައެކަނި އަންހެންކުއްޖަކީ އޭނާ ކަމުގައި ހީކުރުމަށް ފުރުޞަތު ދިނީ ޚުދު އަރްސަލްއެވެ.\n"ރަނގަޅު ރަޙުމަތްތެރިން އެވަރު ކަމަކާ ދުރެއްނުވާނެ. އަހަރެން ކީފާއަށް ކަމެއް އޮޅުވާލާފައެއް ނޯންނާނެ... އެހެންވީމަ ރަޙުމަތްތެރިކަން އަދާކުރަން ނޭނގުނީ އަހަންނަށޭ ބުނަން ނޫޅޭ. ލޫންއަކީ ކޮންކަހަލަ މީހެއްކަން އެނގެން ކީފާ ދުވަހަކު ވެސް މަސައްކަތެއް ނުކުރޭ. ކީފާ އަހަރެމެންނާ ދުރަށް ދިޔައީ އެއީ ކީފާ ނިންމި ނިންމުމެއް... ލޫންދެކެ އަހަރެން ލައިކްވިއިރު އޭނާގެ ނިންމުންތައް ވެސް އަހަންނަށް މުހިންމު. އަހަރެން އެކަކު ގާތުގައި ވެސް އެ ގުޅުމުގެ ވާހަކަ ނުބުނީ ސަބަބެއް އޮތީމަ. ލޫން ހުރީ އަހަރެން ލޯބި ބަލައިގަންނަން ތައްޔާރަކަށްނޫން. އަހަރެން ވެސް އެ ނޫނީ އެއްވެސް ގުޅުމެއް ސީރިއަސްކޮށެއް ނުނަގަން. އޭނާ އަހަންނަށް ދިނީ އެއް އަހަރު. އަހަރެމެންގެ ގުޅުމަށް އެއް އަހަރު ވުމުން ނޫނީ އެކަކު ގާތުގައި ވެސް ނުބުނަން ތިބީ. އަހަރެން ލޫންއާ ޚިޔާރުކުރީ އަހަރެންގެ ދިރިއުޅުމަށް ގެންނަން އެންމެ އެކަށޭނެ ކުއްޖާވީމާ. އައި ލަވް ހާ... އަހަންނަށް އެނގޭ ކީފާ ގަޔާނުވާކަން ލޫންއާ... އެހެންވިޔަސް ރަޙުމަތްތެރިޔާގެ އުފަލަށް އުފާވުމަކީ އެކުވެރިކަމެއްނޫންތަ... ކީފާގެ ބައްޕައަށް ވެސް އަހަރެން ގުޅިން ކީފާ ހޯދަން... އަހަރެންގެ ކައިވެންޏަށް ދަޢުވަތުދޭންވެގެން... ބަޓް ޔޫ ޝަޓް ޔޯ ސެލްފް ޓު އެވްރިވަން. ކީފާ ބުނެދީބަލަ އެހެން ހެދި ސަބަބެއް؟ އެންޑް ރާދު!... ހީ ވޯޒް ސޯ ވޮރީޑް... އޭނާ ކީފާ ހޯދަން ނޫޅޭތަ؟ ކީއްވެ ރާދުއަށް އެހެން ހެދީ... ރާދުއާ ތި ދެ މީހުން ވަރަށް ކްލޯސް... އެޓްލީސްޓް ހީ ޑިޒާވް ޓު ނޯ" އަރްސަލް ބުނެލިއެވެ. ކީފާ އިސްޖަހާލައިގެން އިނީއެވެ. ވެރިވެގެން ދިޔަ ހިމޭންކަން ނެތިގެން ދިޔައީ އެޕާޓްމެންޓުގެ ބެލްއަޅާލި އަޑުންނެވެ.\n"ކާއެއްޗެހި އެ އައީ" އަރްސަލް ތެދުވަމުން ބުނެލިއެވެ.\n"އަރްސަލްއަކަށް ދުވަހަކުވެސް ނުވިސްނޭނެ... ދިސް ފީލިންގ... އިޓް ހާޓްސް... ދެވަނަ ފަހަރަށް އެ ދުވަސް ތަކުރާރުވާތަން ބަލަން ހުންނަންވީތަ" އިސްޖަހާލައިގެން އިންގޮތަށް އިން ކީފާއަށް އުނގުގައި އޮތް ދެއަތްތިލަ ޖޯޑުކޮއްލާ ބާރުކޮއްލީ އެ ހިތުގެ ރިހުން ތަންފުކެއް ވެސް ލުއިވޭތޯއެވެ. ހިތުގެ އުދާސްތައް ދުލުކުރިއަށް ނުގެނުމަށް ދެ ތުންފަތް ޖައްސާ ބާރުކޮއްލިއެވެ. ހަށިފުރާ ނޭވާއެއް ލީ ކީފާގެ އިހުސާސްތައް އޭނާގެ ސިކުނޑިއާ ކުޅުނަ ނުދިނުމަށެވެ. ކަކުލުގައި މަޑުމަޑުން ދެއަތްތިލަ ހިންގާލާ ފިރުމާލާފައި ކީފާ ތެދުވިއެވެ. އޭނާގެ ހިތުގެ ހާލު ކޮންމެ ގޮތަކަށް އޮތް ކަމުގައި ވީ ނަމަވެސް ތުންފަތަށް ހިނިތުންވުމެއް ވެރިކޮށްލިއެވެ.\n"އޭނާ ތިކަން ކުރާނެ... އަންނާނަން ގޮވާފަ" ތަށިތައް ނަގައި ކާމޭޒު މަތި ތައްޔާރު ކުރަން ކީފާ އުޅުމުން އަރްސަލް ބުނެލިއެވެ.\n"މީ އެވަރު ކަމެއްނޫނޭ... އަރްސަލް! އޭނާ މިތަނަށް ގެންނާނޭކަމެއްނެތް... ޕްލީޒް... އަހަރެން ވެސް މީ އަންހެނެކޭ. މިވަރުކަމެއް އަހަންނަށް ނުވާނީތަ" އަރްސަލް ދާން އުޅުމުން އޭނާގެ އަތުގައި ކީފާ ހިފެހެއްޓިއެވެ. މިފަހަރު ކީފާގެ އެދުމަށް އަރްސަލް މަޑުކުރުމުން ކީފާއަށް ތުންފަތަށް ހަޤީޤީ ހިތްހަމަޖެހުމުގެ ހިނިތުންވުމެއް ވެރިވެގެންދިޔައެވެ. އެހެންވިޔަސް އެ ހިނިތުންވުން ބަދަލުވާން ނެގީ ކުޑަ ހިނދުކޮޅެކެވެ.\n"އަންނާނަން އޭނާއަށް ކާން ގޮވާފަ" ކާމޭޒު ދޮށުގައި އިށީނދެފައި ވެސް އަރްސަލް ތެދުވީއެވެ.\n"ވަޓް އާ ޔޫ ޑުއިން އަރްސަލް! މެއިޑެކޭ ބުނަންޏާ އެގޮތަށް އޭނާއާ މެދު ޢަމަލުކޮއްބަލަ.... ގޭގެ މީހުންނާއެކު މެއިޑުން ކާން އަރާކަމެއް ނުދެނަ ހުރިން. އެހެންނޫނީ އެއީ މެއިޑެއްނޫން ދޯ. އަރްސަލްގެ ފޫހި ފިލުވަން ގެނެސްގެން އުޅޭ އަންހެންކުއްޖަކީތަ؟" ހަމަޖެހެން މަސައްކަތް ކުރިޔަސް އަރްސަލް އެ ފުރުޞަތު ކީފާއަށް ނުދޭން އުޅެނީއޭ ކީފާއަށް ހީވިއެވެ. ރުޅި އަންނާކަށް ޚުދު ކީފާ ވެސް ބޭނުމެއްނޫނެވެ. އެހެންވިޔަސް އަރްސަލްގެ ޢަމަލުތަކާއި އޭނާގެ ވާހަކަދެއްކުމުގައި އެ އަންހެންކުއްޖާއާ މެދު ޚާއްޞަ ގޮތެއް ބަހައްޓާކަން ފާހަގަވުމަކީ ކީފާގެ ޠަބީޢަތް ބަދަލުކޮއްލާ ކަމެކެވެ.\nކީފާގެ ވާހަކައާ މެދު އަރްސަލްއަށް ވިސްނާލެވުނެވެ. ކީފާގެ ވާހަކަތަކުން އޭނާއަށް ކޮންމެވެސް ގޮތެއްވީކަން ޔަގީނެވެ. ބޭއިޚްތިޔާރުގައި ދެ އަތްތިލަ މުއްކަވާލެވުމާއެކު ދަތްކުނޑިވިކާލެވުނެވެ. އެހެންވިޔަސް އަލުން ކާމޭޒު ދޮށުގައި އޭނާ އިށީނީއެވެ. ކީފާ ކާން ތައްޔާރުކޮއް ނިމެންދެން އަރްސަލް އިނީ ހިމޭނުންނެވެ.\nކައި ނިންމާފައި ތަށިތައް ނެގީ ވެސް ކިފާއެވެ. އަރްސަލް އައިސް ބެލްކަންޏަށް ނުކުމެގެން ހުރި ދޮރު ކައިރީ މަޑުކޮއްލިއެވެ. އޭނާއަށް ރަތްކުލަ ވެރިވެފައި އޮތް އުޑުމަތި ފެނުނެވެ. އެއާއެކު އަތުކުރީ އޮތް ގަޑިއަށް ބަލާލިއެވެ. އެގާރަ ޖަހަން އުޅެނީއެވެ. ކީފާ ގެއަށް ދާންވާއިރަށް ވާރޭ ވެހެން ފަށާފާނޭ އަރްސަލްގެ ހިތަށް އެރިއެވެ.\n"ކޮން ޚިޔާލެއްގައި" ފަޓުލޫނުގެ ދެފަރާތު އަރިމަތީ ޖީބަށް ދެއަތްކޮއްޕާލައިގެން ހުރި އަރްސަލްގެ ކަނާއަތް ފަރާތުގައި އައިސް ހުއްޓިލަމުން ކިފާ ބުނެލިއެވެ. އަދި ނިކަން އަވަހަށް އަރްސަލްގެ އުނަގަޑާއި އަތާއި ދޭތެރެއަށް ކީފާގެ ވައަތް ލައްވާލާ އަރްސަލްގެ މުލައްދަނޑީގައި ހިފާ ގާތްވެލިއެވެ.\n"ވާރޭ އޮއްސާލުމުގެ ކުރީން ކީފާ ގެއަށް ދާންޖެހޭނެއެއްނު. އަހަރެން ބޭނުމެއްނޫން ކާރަށް އަރާކަށް. ރާދު ވެސް މިރޭ ނެތް. މިހާރު ނުކުމެއްޖެއްޔާ ދެވޭނެހެން ހީވަނީ" ކީފާގެ ހަރަކާތަކަށް ފަރުވާލެއް ނުބަހައްޓާ އަރްސަލް ބުނެލިއެވެ.\nމަޑު ހިނގުމުގައި އަރްސަލްއާއެކު ކީފާ އައެވެ. އަރްސަލް މާގިނަ ވާހަކައެއް ނުދައްކައެވެ. އެހެންނަމަވެސް ކީފާ ވާހަކަތަކަށް ޖަވާބެއް ދޭން ޖެހިއްޖެނަމަ އަރްސަލް އެކަން ކުރެއެވެ. މައި މަގުތަކުގައި ހުރި ފިހާރަތަކާއި ކެފޭތައް ދޮށުގައި މީހުން އުޅޭތަން ފެނުނެއްކަމަކު އެހެން ރޭ ރެއަށްވުރެ މީހުން މަދެވެ. ކީފާ އުޅޭ ފްލެޓާ ދިމާއަށް ދިއުމަށް އެޅި ހިމަ މަގަށް ވެރިވެފައި އޮތް ހިމޭންކަމުގެ ތެރެއިން ކީފާ މަޑުމަޑުން އަރްސަލްއާ ގާތަށް ޖެހިލިއެވެ. އަދި އޭނާގެ ޖީބަށް ޖަހާލެވިފައިވި އަތް ނެގިއެވެ.\n"މިހެންނެއްނޫންތަ އަހަރެމެން ހިނގާ އުޅުނީ" އަރްސަލްގެ އަތް ކީފާގެ ފުރަގަހުން ގެނެސް ކޮނޑުމަތީ ބާއްވާލަމުން ކީފާ ބުންޏެވެ. ކީފާއަށް ޤަބޫލުކުރަން އުނދަގޫ ވިޔަސް އަރްސަލް ހިނިތުންވެލިތަން ދުށްޓެވެ.\n"އަހަރެން ހަނދާނެއްނުނެތޭ... އެކަމަކު މީ ރާއްޖެ... މިތަނުގައި މި ގޮތަށް އަންހެންކުއްޖަކާއި ފިރިހެނަކު ދާނަމަ މާނަ ކުރާނީ ވަރަށް ތަފާތުކޮށް" އަރްސަލް ބުނެލިއެވެ. އެހެންނަމަވެސް އޭނާގެ އަތް ދުރަށް ލުމުގެ ކުރީން ކީފާ ހިފަހައްޓާލައިގެން ހުރެ ކުރިއަށް ދިޔައެވެ. ފްލެޓާ ހަމައަށް އާދެވުމުގެ ކުރީން އަރްސަލްގެ އަތް ކީފާގެ ކޮނޑުން ނެގިއެވެ. ފްލެޓަށް ވަނުމަށް ހުރި ދޮރާ ދިމާގައި ކީފާއާއި އަރްސަލް ހުއްޓިލިއެވެ.\n"ގުޑްނައިޓް" އަރްސަލް ބުނެލިއެވެ. ކީފާ ހުރީ އަރްސަލް އެހާ އަވަހަށް ފޮނުވާލަން ބޭނުންވެފައެއްނޫނެވެ. އެހެންވެ އޭނާ އިތުރު ވާހަކައެއް ފެށޭތޯ އުޅުނެވެ.\n"ރާދު ކޮންއިރަކުން އަންނަނީ؟ އަސްލު ކިހިނެއްތަވީ؟" ކީފާ އަހާލިއެވެ.\n"ފެމެލީކަމެއް... އިޓްސް ކޮމްޕްލިކޭޓެޑް... ރާދު މިރޭ އެކޮޅުގައި މަޑުކުރަނީއޭ ބުނީ. ޔޫ ޑޯންޓް ވޮރީ" އަރްސަލް ބުނެލިއެވެ. ކީފާއަށް އެ އަޑު އިވުނީ ބާރު ރަނގަބީލެއް ފަދައިންނެވެ.\n"ދެން މިރޭ އަރްސަލް އެކަނި ގޭގައި" ކީފާއަށް އަހާލެވުނީ އެއްވެސް ވިސްނުމަކާ ނުލައެވެ. އަރްސަލް ބޯޖަހާލިއެވެ.\n"މިރޭ އަހަރެމެން ގޭގައި މަޑުކުރަންވީނު. ބައްޕައަށް އެނގޭނެ އަރްސަލް" ކީފާގެ މޭގައި ފޮރުވިފައިވި ހިތް ބާރަށް ތެޅެންފެށިއެވެ.\n"އައި ކާންޓް... އޯކޭ... ދަނީ... ކީފާ ވެސް ދެން ދޭ" ކުއްލިއަކަށް ކީފާ އުޅެން ފެށި ގޮތް އަރްސަލްއަށް ކަމަކު ނުދިޔައެވެ. ކުޑަކޮށް އަތް ހޫރާލަމުން އަރްސަލް އެނބުރި އައިކޮޅަށް ދިއުމަށް ހިނގައިގަތެވެ. ކީފާ އެތެރެއަށް ވަންތޯ ވެސް ބަލަން އަރްސަލް އެނބުރި ނުލިއެވެ.\nވާރޭ ކަނި ޖަހާލުމާއެކު އަރްސަލް ހިނގުން ބާރުކޮއްލިއެވެ. ގެއާ ހަމައަށް ނުފޯރަނީސް ވާރޭ ބޯކޮއްލައިފިއެވެ. އެއާއެކު އަރްސަލް ދުއްވައިގަތެވެ. ނަމަވެސް ވަކި ހިސާބަކުން އޭނާ ހުއްޓުނީ ކީއްވެކަމެއް ނޭނގެއެވެ. ކިތަންމެ ބާރަކަށް ދުވިޔަސް ވާރޭއިން ސަލާމަތް ނުވާނޭކަން އެނގުނީ ކަންނޭނގެއެވެ. އާދައިގެ ހިނގުމެއްގައި އައިސް ގެއަށް ވަނެވެ. ލިފްޓަށް ވަދެ އެޕާޓްމެންޓު ހުންނަ ބަޔަށް ދިއުމަށް ލިފްޓުގެ ތެރޭގައި ހުރި ނަންބަރު ފިތުން ނަންބަރަކަށް އޮބާލިއެވެ. މަޑުމަޑުން ލައިގެން ހުރި ގަމީހުގެ ގޮއްތަށް ނައްޓަން ފެށިއެވެ. މުޅި މީހާ ހުރީ ތެމި ފޯވެފައެވެ. ޖީބުގައި އޮތް ފޯނާއި ކީކާޑު ނެގިއެވެ. ނަސީބަކުން ފޯނު ހުޅެވެއެވެ. ހުއްޓުމަކަށް އައި ލިފްޓު ހުޅުވުމުން އަވަސް އަވަހަށް އައިސް އެޕާޓްމެންޓު ހުޅުވާލިއެވެ. އެތެރެއަށް ވަދެ ދޮރުލައްޕާލުމާއެކު އަތުގައި އޮތް ފޯނާއި ކީކާޑުގެ އިތުރުން ފަހަތު ޖީބުގައި އޮތް ވޮލެޓު ނަގާ ސޯފާ މައްޗަށް އެއްލިއެވެ. އެއާއެކު ތަނެއްގައި މީހަކު ތަޅާ ފަދަ އަޑެއް އަރްސަލްގެ ކަންފަތުގައި ޖެހުނެވެ. ބޯކޮށް ވެހެމުންދިޔަ ވާރޭއާ އެކުވެގެން އެ އަޑު އައިއިރު އެކަމަށް މާބޮޑު ސަމާލުކަމެއް ނުދެވުނެވެ. އަވަސްއަވަހަށް ފެންތިކި ތަޅަމުން ދިޔަ ހެދުން ބަދަލުކުރަން އަރްސަލް އައީ ކޮޓަރިއާ ދިމާއަށެވެ. އިވެމުންދިޔަ އަޑު ބާރުވަމުން އައުމުން ބިއްދޮށަށް އަރްސަލްގެ ނަޒަރު ހުއްޓާލިއެވެ. އޭނާއަށް ހައިރާންކަމެއް ލިބުނީ ބެލްކަނީގެ ބިއްލޫރި ދޮރުގެ އަނެއްފަރާތުގައި ނިމްރާ ހުރުމުންނެވެ. ބެލްކަންޏަށް ވިއްސަމުންދިޔަ ވާރޭގެ ސަބަބުން އޭނާ ހުރީ ތެމި ފޯވެފައެވެ. އަރްސަލް ބަލަން ހުރި ކަން ނިމްރާއަށް ވެސް ފެނުނެވެ. ލެއްޕިފައި ހުރި ދޮރު ހުޅުވަން އަރްސަލް ނައިސް ހުންނަން ފެށުމުން އަނެއްކާ ވެސް ދޮރުގައި ނިމްރާ ތަޅަން ފެށިއެވެ. އަރްސަލްގެ ހަނދާނަށް އެވަގުތު އައީ އެ ބެލްކަނީގެ ދޮރުގައި ތާށިކަމެއް ހުންނަކަމެވެ. އެހެންވެ ބެލްކަންޏަށް ނުކުތަސް ދޮރެއް ނުލައްޕައެވެ. ލެއްޕިއްޖެއްޔާ އެ ދޮރު ހުޅުވަން ފަސޭހަވާނީ ގޭތެރެއިންނެވެ. އެ ބެލްކަންޏަށް އާމުކޮށް އޭނާ ނުނިކުމެވެ. ލޫން ގަސް އިންދަން ބޭނުންކުރާ ބެލްކަންޏަށް ވާތީ މިހާރު އަދި އަމުދުން އެއްގޮތަކަށް ވެސް އެތަނަށް ނުކުންނާކަށް އަރްސަލް ބޭނުމެއްނުވެއެވެ.\nހަލުވިކޮށް އައިސް ބިއްލޫރި ދޮރުގައި ހިފާ ދެފަހަރަކު އަރްސަލް ދަމައިގަތް ފަހުން ދޮރު ކެހިގެން ދިޔައެވެ. އެހިނދު ނިމްރާގެ އަތުގައި ހިފާ އެތެރެއަށް އަރްސަލް ދަމައިގަތުމާއެކު ދޮރު ލައްޕާލިއެވެ. ކުއްލިއަކަށް އައިސް އަރްސަލްގެ މޭގައި ޖެހެވުމުން ނިމްރާގެ ދެއަތް އުފުލިގެން ދިޔައެވެ. އެ ދެއަތްތިލަ ޖެހުނީ އަރްސަލްގެ ހާމަވެފައި އޮތް މޭގައިކަން އެނގުނުއިރު އަރްސަލްގެ ނަޒަރު ވެސް ނިމްރާއަށް ހުއްޓިއްޖެއެވެ. އަރްސަލް ކުރިއަށް ޖެހިލިހެން ހީވުމާއެކު ނިމްރާއަށް ފިޔަވަޅު އަޅާލެވުނީ ފަހަތަށެވެ. އޭނާގެ ބުރަކަށި އައިސް ޖެހުނީ ލައްޕާލި ބިއްލޫރި ދޮރުފަތުގައެވެ. ގުޑި ވެސް ނުލާ އަރްސަލް ހުންނަން ފެށުމުން ނިމްރާ ދުރަށްދާން ނިންމިއެވެ. ނަމަވެސް އޭނާގެ ހަރަކާތްތައް ހުއްޓުމަކަށް އައީ ފަހަތުން އުނަގަނޑާ ދިމާލުން އަރްސަލްގެ އަތް ހަރަކާތްކުރާތީއެވެ. ދެއަތަށް ބާރުލުމާއެކު އަރްސަލް ދުރަށްލާން ނިމްރާ ބޭނުންވިއެވެ. އެހެންނަމަވެސް އެއްވެސް ހުރަހެއްނެތި އެ މޭގައި ދެއަތްތިލަ ޖެހިފައި ވުމުން ދެހަންދޭތެރޭގައި ކަރަންޓުގެ އޮއެވަރެއް ހިނގައިގަތް ކަހަލައެވެ. (ނުނިމޭ)


Varugadha camera eh himeney iPhone ge aa3model dhakkaalaifi\nވަރުގަދަ ކެމެރާއެއް ހިމެނޭ އައިފޯންގެ އާ ތިން މޮޑެލް އެޕަލް އިން ދައްކާލައިފި\nސެޕްޓެމްބަރ 11, 2019\nވަރުގަދަ ކެމެރާތަކެއް ހިމަނާފައިވާ އައިފޯންގެ މުޅިން އާ ތިން މޮޑެލްއެއް އެޕަލް އިން ދައްކާލައިފި އެވެ.\nމިދިޔަ އަހަރު ނެރުނު އައިފޯން އެކްސްއާރުގެ ބަދަލުގައި ނެރުނު އައިފޯން 11 ގައި ވަނީ ދެ ލެންސް ހިމެނޭ ކެމެރާ ސިސްޓަމެއް ގާއިމްކޮށްފަ އެވެ. މި ފޯން މެދުވެރިކޮށް 4ކޭ ވީޑިއޯ ނެގުމުގެ އިތުރަށް، ވައިޑް އޭންގަލް ފޮޓޯ ވެސް ނެގޭނެ އެވެ. ކަޅު، ހުދު، ރީދޫ، ރަތް، ދަނބު އަދި ފެހި ކުލައިގެ ވާޝަންތައް ހިމެނޭ އައިފޯން 11 ގައި އިތުރަށް ހިމަނާފައިވާ ފީޗާތަކުގެ ތެރޭގައި ވައިފައި6 ސްޓޭންޑާޑް ސަޕޯޓްކުރުމާއި އައިފޯން އެކްސްއާރަށް ވުރެ އިތުރަށް އެއް ގަޑިއިރު ޗާޖު ހިފެހެއްޓުން ހިމެނެ އެވެ.\nއައިފޯން 11 ގެ 64 ޖީބީ، 128 ޖީބީ އަދި 512 ޖީބީ ފޯނުތައް ލިބެން ހުންނައިރު، ފޯނެއްގެ އަގު އުޅެނީ 699 ޑޮލަރުގަ އެވެ.\nމިދިޔަ އަހަރު ނެރުނު އައިފޯން އެކްސްއެސް އަދި އެކްސްއެސް މެކްސްގެ ބަދަލުގައި މި އަހަރު ނެރުނީ އައިފޯން 11 ޕްރޯ އަދި އައިފޯން 11 ޕްރޯ މެކްސް އެވެ. މީގެ ތެރެއިން، ޕްރޯގައި 5.9 އިންޗި އަދި ޕްރޯ މެކްސްގައޮ 6.5 އިންޗީގެ އޯއެލްއީޑީ ސްކްރީނެއް ހުންނައިރު، މިއިން ކޮންމެ ފޯނެއްގައި ވަނީ ތިން ލެންސް ހިމެނޭ ކެމެރާ ސިސްޓަމެއް ގާއިމްކޮށްފަ އެވެ. އެއީ ޓެލެފޮޓޯ ލެންްސަކާއި ވައިޑް ލެންސެއްގެ އިތުރުން، އަލްޓްރާ ވައިޑް ލެންސެކެވެ. އައިފޯން އެކްސްއެސް އަށް އައިފޯން 11 ޕްރޯގައި ހަތަރު ގަޑިއިރު އަދި އެކްސްއެސް މެކްސް އަށް ވުރެ ޕްރޯ މެކްސްގައި ފަސް ގަޑިއިރު އިތުރަށް ބެޓަރީގެ ބާރު ހުންނާނެ އެވެ.\nމި އަހަރު ނެރުނު އައިފޯން 11 އާއި އައިފޯން ޕްރޯ އަދި ޕްރޯ މެކްސްގައި ވެސް ބޭނުންކޮށްފައި ވަނީ އެޕަލް އިން އަމިއްލަ އަށް ތައްޔާރުކޮށްފައިވާ އޭ13 ބަޔޮނިކް ޗިޕެކެވެ. މިއީ، މިދިޔަ އަހަރުގެ ފޯނުތަކާ އެއްކޮށް ނެރުނު އޭ12 ބަޔޮނިކް ޗިޕަށް ވުރެ އެވްރެޖުކޮށް 20 ޕަސެންޓް ހަލުއިކޮށްދޭ ޗިޕަކަށް ވާއިރު، މިއީ ސްމާޓްފޯނެއްގައި ހިމަނާފައިވާ އެންމެ ވަރުގަދަ ޗިޕް ކަމަށް އެޕަލް އިން ބުންޏެވެ.\nއައިފޯން 11 ޕްރޯ އަދި ޕްރޯ މެކްސްގައި 64 ޖީބީ، 256 ޖީބީ އަދި 512 ޖީބީގެ ވައްތަރުތައް ހިމެނެ އެވެ. ޕްރޯ ވިއްކަނީ 999 ޑޮލަރެވެ. ޕްރޯ މެކްސް ވިއްކަނީ 1099 ޑޮލަރަށެވެ.\nއައިފޯންގެ އާ މޮޑެލްތަކުގެ އިތުރުން، އެޕަލް އިން ވަނީ އެ ކުންފުނިން ނެރޭ ސްމާޓް ގަޑީގެ އާ މޮޑެލް ވެސް ދައްކާލާފަ އެވެ. މީގެ އިތުރުން، އާ އައިޕެޑަކާއި އެ ކުންފުނީގެ ސަބްސްކްރިޕްޝަން ސާވިސް އެޕަލް ޓީވީ ޕްލަސްގެ އިތުރު މައުލޫމާތުތައް ވެސް ހިއްސާކޮށްފައިވެ އެވެ.\nއައިފޯން, އެޕަލް, ޓެކްނޮލޮޖީ\nގޫގުލް އިން ގުޅުން ކަނޑާލުމުން ވާވޭ އަށް ކުއްލި ލޮޅުމެއް\n5ޖީ އިން ޑައުންލޯޑާއި އަޕްލޯޑަށް ނަގާނީ ސިކުންތުކޮޅެއް\nނުވަ ނަންބަރު ބޭނުންކުރެވޭ އީސިމް އުރީދޫން ރާއްޖެ އަށް އަލަށް ތައާރަފްކޮށްފި


Maafaru Airport ge runway bodukuran huddha dheefi | Mihaaru\nޚަބަރު / މާފަރު އިންޓަނޭޝަނަލް އެއާޕޯޓް\nމާފަރު އެއާޕޯޓް: އެއާޕޯޓުގެ ރަންވޭ ބޮޑުކުރަން ހުއްދަ ދިނީ މާފަރު ރައްޔިތުންނާ މަޝްވަރާކުރުމަށް ފަހު ކަމަށް އެންވަޔަރަމެންޓް މިނިސްޓްރީން ބުނި -- ފޮޓޯ: މިހާރު\nއެންވަޔަރަމެންޓް މިނިސްޓްރީން ބުނިގޮތުގައި އެއާޕޯޓުގެ ރަންވޭ ބޮޑުކުރަން ހުއްދަ ދިނީ، އެ މަޝްރޫއުގެ ސަބަބުން ތިމާވެއްޓަށް ކުރާނެ ކަމަށް ބެލެވޭ ނޭދެވޭ އަސަރު ކުޑަކުރުމަށް އަޅަން ޖެހޭ ފިޔަވަޅުތައް އަޅަމުން ގެންދިއުމަށް ޝަރުތުކޮށްފަ އެވެ. އަދި މިނިސްޓްރީން ނެރުނު ރިޕޯޓުގައި ކަނޑައަޅާފައިވާ ފަދަ މެނޭޖްމެންޓް ޕްލޭނަކާއި މޮނިޓަރިން ޕްލޭނަކާ އެއްގޮތަށް މަސައްކަތް ކުރިއަށް ގެންދަން ވެސް އަންގާފައި ވެ އެވެ.\nAirport massala dhiraasaakuran Environment Minister Maafaru ah vadaiganefi\nމާފަރު އެއާޕޯޓު ބޮޑުކުރަން ހުއްދަ ދޭން އީޕީއޭ އިން އެއްބަސްނުވީ މައިގަނޑު ނުވަ ސަބަބަކާ ހުރެ އެވެ. މުހިއްމު އެއް ކަމެއްގެ ގޮތުގައި ފާހަގަކޮށްފައި ވަނީ، އެ މަޝްރޫއު ކުރިއަށް ގެންގޮސްފި ނަމަ މާފަރުގެ ވަށައިގެންވާ ފަރަށް ގިނަ ގެއްލުން ވުމެވެ. އަދި އެ ރަށަކީ ގިނައިން ވެލާ ބިސްއަޅާ ރަށެއް ކަން ފާހަގަކޮށް، އެ މާހައުލު ގެއްލުވާލުމުން އެ ޖަނަވާރުންނަށް ދަތިތަކެއް ވާނެ ކަމަށް ވެސް އީޕީއޭ އިން ބުނެފައި ވެ އެވެ.\nމާފަރު އެއާޕޯޓް ބޮޑުކުރުމުގެ މައްސަލައިގައި މިނިސްޓަރު ގޮތެއް ނިންމެވީ މި މައްސަލަ އިތުރަށް ތަހުގީގު ކުރަން ނ. މާފަރަށް މިދިޔަ ހަފްތާގައި ދަތުރު ކުރެއްވުމަށް ފަހު އެވެ. އަދި އޭވިއޭޝަން ދާއިރާގައި މަސައްކަތްކުރާ މީހުންނާ ވެސް މިނިސްޓަރު ބައްދަލުކުރެއްވި ކަމަށް އެންވަޔަރަމެންޓް މިނިސްޓްރީން ބުންޏެވެ.\nއެންވަޔަރްމެންޓް މިނިސްޓްރީ އީޕީއޭ ނ. މާފަރު ސިވިލް އޭވިއޭޝަން މާފަރު އިންޓަނޭޝަނަލް އެއާޕޯޓް މިނިސްޓަރު ޑރ. ހުސެއިން ރަޝީދު ހަސަން ނެޝަނަލް ޕްލޭނިން އެންޑް އިންފްރާސްޓްރަކްޗަރު\nދެންކުރަން ޖެހޭ ކަމަކީ އަރަބި މާކެޓު ނ އަތޮޅައް ފުޅާކޮއް އައްޑޫ އިންމީހުންބާލާފަ ފުލައިން ސްކޫލު ނ އަތޮޅައް ބަދަލު ކުރަންވީ އައްޑޫ ގަން އެއާޕޯޓު މިލިޓަރީ ތަނަކައް ބަދަލުކޮއް އައްޑޫ މީހުން ލ އަތޮޅަށް ބަދަލު ކުރަންވީ އެރުން ރާއްޖެދާނީ ކުރިޔައް\nއީޕީއޭ މިނިވަން ވާނީ މިހާވަރަށް. އެޕީލްކޮށްގެން މިނިސްޓަރ ހުއްދަ ދީފަ ނުދޭނެ ތަނެއް ނޯންނާނެ. އެއްޔެ އިންޑިއާގަ ލަގްޒަރީ އިމާރާތްތަކެއް އެ ތަޅާލީ ކޯރު ކައިރީ ގަވާއިދާ ހިލާފަށް ހެދުމުން. ތިމާވެށީގެ މުހިއްމުކަން އިންޑިއާއިން ދަނޭ. ރީތި ރާއްޖެއިން ނުދަނޭ. ވެލާ މަރާފަ މާފަރު މީހުން އުފަލުން އެ ތިބެނީ އެއަރޕޯޓުން އޭގެ މީހަކަށް ލިބުނު ތަހުޒީބެއް ނެތް.\n#ސޭވް މާފަރު މަރުވީބާ؟\nތިވީ ވަށަފަރުމީހުންކުރިކަހަލަ ކަމަކަށްދޯ. ކޮބާ އޭސީސީއާ ބީސީސީ. ކަޓެއްލިބުނީ ދޯ ބަޔަކަށް. މިހާރު ބަލާނެ ބަޔަކުނެތް. ފޯނުކޯލުގެފަހުން މައްސަލައެއް ބަލައެއް ނުނިމޭ\nކޮބާތޯ ތިމާވެށި.. މިކަން ހުއްޓުވާ.\nއެއްބައެއްގެ އަތަށް މާގިނަ ބާރުދިނުމުގެ ނުރައްކާތެރި ނަތީޖާ މިފެންނަނީ. މަހުޖަނުންގެ އަތްދަށުކޮށްފަ މިހާރު އެތިބީ. މިފަހަރު ކައުންސިލް ވޯޓުދޭނީ އެހެން ބަޔަކަށް.\nކޮން މަހުޖަނެއްބާ އެއަރޕޯޓް ބޮޑު ކުރަނީ؟ އަހަރެން ހީކުރީ ސަރުކާރާއި ރައްޔިތުން ބޭނުންވެގެން މީ ބޭރުގެ ހިލޭ އެހީގައި ހަދާ ތަނެއްކަމަށް!!! ކޮންމެ ކަމަށް "މަހުޖަނު" ބޮލަށްޖާހާލަން މަށަށްވެސް ވަރަށް ފަސޭހަ\nމިދިޔަމަހު ހުޅުވީ. މިމަހު ބޮޑުކުރަން ނިންމީ.\nޖަޒީރާ ރާއްޖެތޯ ނޫނީ ކޮންކްރީޓް ރާއްޖެތޯ؟\nކޮންއިރަކުންހޭ އީ.ޕީ.އޭ މިނިވަންްްކުރަނީ!\nކީޕް ޑްރީމިންގ.. އެއީ ސިޔާސީ މީހުން ދައްކާ ދަޅަ. އީޕީއޭ މިވަން ކުރީމައި އެ ފޭހެނީ އިލޮށްޓެއް. އޭތި އައިސް ހެރޭނީ އެސަރުކާރެއްގެ ލޮލަށް. އެއީ އީޕީއޭއިން ތަރައްޤީގެ މަޝްރޫޢުތަށް ހުއްޓުވާނެތީ. ހަގީގަތަކީ އީޕީއޭއަކީ ފަންނީ ލަފާ ދޭތަނެއް. އެއަށް ބަލާފައި މަޝްރޫއަކާމެދު ގޮތެއް ނިންމާނީ ރައީސަކަށް ހުންނަ މީހާ.


SunOnline: Thailand ge parkeggai kuda etheh salaamai kuran ulhenikoh maruvi ethuge adhadhu 11 ah\nތައިލޭންޑުގެ ޕާކެއްގައި ކުޑަ އެތެއް ސަލާމަތް ކުރަނިކޮށް 11 އެތް މަރުވެއްޖެ\nރުގިއްޔާ މުހައްމަދު މޫސާ 08 Oct 2019, 16:03\nތައިލޭންޑުގެ ޕާކެއްގައ ވޯޓާފޯލްއަކުން ވެއްޓި 11 އެއް ވަނީ މަރުވެފައި -- ފޮޓޯ: ތައި ޑީއެންޕީ\nބޭންކޮކް (އޮކްޓޯބަރު 8): ތައިލޭންޑުގެ ނެޝަނަލް ޕާކެއްގައި ކުޑަ އެތެއް ސަލާމަތްކުރަން އުޅެނިކޮށް ވޯޓާފޯލްއަކުން ވެއްޓި، މަރުވި އެތުގެ އަދަދު 11 އަށް އަރައިފިއެވެ.\nމިދިޔަ ހޮނިހިރު ދުވަހު ހިނގި އެ ހާދިސާގައި ޕާކުގެ އޮފިޝަލުން ފުރަތަމަ ހީކުރީ މަރުވީ ތިން އަހަރުގެ ކުޑަ އެތަކާއި އިތުރު ފަސް އެތް ކަމަށެވެ. ނަމަވެސް މިއަދު ކާއޯ ޔައި ނެޝަނަލް ޕާކުގެ އޮފިޝަލުން ބުނި ގޮތުގައި އެއްތައް މަރުވެފައިވާ ސަރަހައްދުގެ ޑްރޯން ވީޑިއޯއެއް ނެގުމުން، މަރުވެފައިވާ 11 އެތެއްގެ ހަށިގަނޑު ވަނީ ފެނިފަ އެވެ.\n"އަޅުގަނޑުމެންނަށް ގަބޫލު ކުރެވޭ ގޮތުގައި އެތްތައް މަސައްކަތް ކުރީ ކޯރު ހުރަސްކުރަން. ނަމަވެސް ކުޑަ އެތެއް ކައްސާލުމުން އެ އެއް ސަލާމަތް ކުރަން އުޅެނިކޮށް އެހެން އެއްތައް އޮޔާ އެކު ދިޔައީ،" ޕާކުގެ އޮފިޝަލަކު ވިދާޅުވި އެވެ.\nއެހާދިސާގައި ވޯޓާފޯލްއިން ވެއްޓުނު ދެ އެތެއް ވަނީ ސަލާމަތްކޮށްފަ އެވެ.\nނަމަވެސް ތައިލޭންޑުގެ ވައިލްޑްލައިފް ފްރެންޑްސް ފައުންޑޭޝަނުން ވަނީ މުސްތަގުބަލުގައި އެ ދެ އެއް ސަލާމަތްވުމުގެ ފުރުސަތު ކުޑަ ކަމަށް ބުނެފަ އެވެ. އެއީ އެތަކީ ރައްކާތެރިކަމަށާއި ކާނާ ހޯދުމަށް އާއްމުކޮށް ގުރޫޕެއްގެ ގޮތުގައި މަސައްކަތް ކުރާ ޖަނަވާރަކަށްވާތީ އެވެ.\nކާއޯ ޔައި ނެޝަނަލް ޕާކުން މިހާރު ދަނީ މަރުވެފައިވާ އެތުގެ ހަށިގަނޑުތައް ނެގޭތޯ މަސައްކަތް ކުރަމުންނެވެ.\nބޭންކޮކް ޕޯސްޓުގައިވާ ގޮތުގައި އެއީ ފަހުގެ ތާރީހެއްގައި ތައިލޭންޑުގެ އެތުގެ އާބާދީއަށް ލިބުނު އެންމެ ބޮޑު ގެއްލުމެވެ.\nމީގެ ކުރިން ވެސް އެޕާކުގެ ވޯޓާފޯލްގައި އެފަދަ ހާދިސާތައް ހިނގާފައިވެ އެވެ. އެގޮތުން 1992 ވަނަ އަހަރު އެ ވޯޓާފޯލްއިން ވެއްޓި، އަށް އެތް މަރުވި އެވެ.\nކާއޯ ޔައި ނެޝަނަލް ޕާކުގައި ގާތްގަނޑަކަށް 300 އެއް ދިރިއުޅެ އެވެ. އަދި ތައިލޭންޑުގެ ނެޝަނަލް ރިސޯސަސް އެންޑް އެންވަޔަރޮމެންޓް މިނިސްޓްރީން ވަނީ އެވޯޓާފޯލްއިން އިތުރު ޖަނަވާރުތައް ވެއްޓުން ހުއްޓުވުމަށް ބެރިކޭޑެއް ހަދާނެ ކަމަށް ބުނެފަ އެވެ.\nއެންމެ ބޮޑު ހަނަފަސް ސަހަރާއަށް ގަނޑުފެނުގެ އަސަރު\nވޯގްގެ ކަވާއާ ހެދި ކަމާލާގެ ފޭނުން ރުޅި ގަދަވެއްޖެ\nއެއް މަހުގެ ކުލީގެ ބަދަލުގައި ފްރަންްޓް ލައިނާސްއަށް ކޮފީ


އަލްޒައިމާ ބަލި: ކަސްރަތު | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އަލްޒައިމާ ބަލި: ކަސްރަތު\nއަލްޒައިމާ ބަލީގެ އަހުލުވެރިން ވީވަރަކުން ކަސްރަތު ކުރުމަކީ މުހިއްމު ކަމެކެވެ. އެއީ މިކަމުގެ ސަބަބުން މަސްތައް ދެރަވެ ނިކަމެތިވުން، ހިމާޔަތްކޮށް، ހެލިފެލިވެ ނޫޅުމުން ކުރިމަތިވާ ޞިއްޙީ މައްސަލަތަކުން މިންޖުކޮށްދޭތީ އެވެ. މީގެ އިތުރުން ކަސްރަތު ކުރުމަކީ މީހާގެ މިޒާޖު ރަގަޅުކޮށްދީ، ހިތްހަމަޖެހުމާއި، އަރާމް ހަށިގަނޑަށް ލިއްބައިދޭނޭ ކަމެކެވެ.\nބައިސްކަލް ދުއްވުން، ބޭރަށް ނިކުމެ ހިގާލުން ފަދަ ކަންތައްތަކަކީ އަލްޒައިމާ ބަލީގެ އަހުލުވެރިންނަށް މެދުވެރިވާ ހިތްހަމަ ނުޖެހުމާއި، ނުތަނަވަސްކަން ކުޑަކޮށްދޭނެ ކަމެކެވެ. އެއީ މިބުނި ކަންތައްތަކަކީ އެކަންތައްތައް ފުރިހަމަކުރުމުގައި ވިސްނައިގެން ގަރާރުތައް ނަގައި، ނުވަތަ ދެން ކުރަންޖެހެނީ ކޮންކަމެއްތޯ ބަލައި ވިސްނަން ޖެހޭ ކަންކަމަށް ނުވާތީ އެވެ.\nދާއިމީގޮތެއްގައި ކުރާނެ ކަސްރަތެއް އިޚްތިޔާރު ކުރުމުގެ ކުރިން ތިމާގެ ޚާއްޞަ ޑޮކްޓަރާއި، ވާހަކަ ދެއްކުމަކީ މުހިއްމު ކަމެކެވެ. މިގޮތުން ޑޮކްޓަރު އަންނަނިވި ކަންތައްތައް ބުނެދޭނެއެވެ.\n- ތިބާއަށް ކުރެވިދާނެ، ކުރުން އެދެވިގެން ނުވާ ކަސްރަތުތައް.\n- ކަސްރަތު ކުރެވޭނީ ކިހާ ބުރަކަމެއް އިހްސާސްވަންދެން ކަން.\n- ކިހާ ވަގުތެއް ވަންދެން ކަސްރަތު ކުރުމުގައި ހޭދަކުރެވިދާނެ ކަން.\nތިބާއަށް އެންމެ އެކަށީގެންވަނީ ކޮން ބާވަތެއްގެ ކަސްރަތެއް ކަން ބަރޯސާވެފައި އޮންނަނީ ބަލީގެ އުދަގޫތައް ހުރިމިންވަރު، ހަށިގަނޑުގެ ދުޅަހެޔޮކަން މިކަންކަމުގެ މައްޗަށެވެ. ކަސްރަތުކުރަން ހުއްދަ ލިބުމުން މަޑުމަޑުން ކަސްރަތު ކުރުން ކުރިއަށް ގެންދަންވީ އެވެ.\nކަސްރަތު ކުރާއިރު ސަމާލުކަން ދެވިދާނެ ބައެއް ކަންތައްތައް\n- ކަސްރަތު ކުރަން ފެށުމުގެ ކުރިން އެކަމަށް ތައްޔާރު ވުމަށް ވާރމް އަޕެއް ޖައްސާށެވެ. ނިންމަންވާނީ ރަގަޅަށް ފިނިކޮށްލައި ހަދައިގެންނެވެ.\n- 30 މިނިޓް ވަންދެން ކަސްރަތު ކުރަން ނިންމައިފައި ވާނަމަ 10 މިނިޓްގެ ސެޝަން އަކުން ފަށާށެވެ. އެއަށްފަހު ކުރިއަށް ގެންދާށެވެ.\n- އެކަށޭނަ ވެއްޓެއް އިޚްތިޔާރު ކުރާށެވެ. މިސާލަކަށް ލޫންދާ، ނުވަތަ ކައްސާލާ ތަޅުންގަނޑެއްގެ މަތީގައި ކަސްރަތު ކުރާކަށް ރަގަޅެއް ނުވާނެއެވެ.\n- ކޮޅަށް ތެދުވެހުރުމަށް، ނުވަތަ ތެދުވެ ހަދަން މާބޮޑަށް އުދަގޫނަމަ އެދުގައި ވެސް ހެދިދާނެ ކަސްރަތުތައް ހުރެއެވެ.\n- ކަސްރަތު ކުރަމުން ދަނިކޮށް މާބޮޑަށް ވަރުދެރަވެ، ނުވަތަ މާބޮޑަށް މާޔޫސްވާގޮތް ވެއްޖެނަމަ ކަސްރަތު ކުރުން ހުއްޓާލާށެވެ.\n- ކަސްރަތު ކުރުމުގެ ގޮތުން އާންމުކޮށް ކުރާހިތްވާ ކަހަލަ ކަމެއް ވެސް ޚިޔާރު ކުރެވިދާނެއެވެ. މިސާލަކަށް ބަގީޗާ ހެއްދުން، ހިގާލުން، ފެތުން ފަދަ ކަންތައްތައް އިޚްތިޔާރު ކުރެވިދާނެއެވެ.


An'gaige cancer, heenukuraahaa varuge serious kameh! | Jazeera\tއަނގައިގެ ކެންސަރު، ހީނުކުރާހާވަރުގެ ސީރިއަސް ކަމެއް! - Jazeera\nއަނގައިގެ ކެންސަރު، ހީނުކުރާހާވަރުގެ ސީރިއަސް ކަމެއް!\nޚަދީޖާ އާނަސްތު December 30, 2021 340 views0\nކެންސަރު ބައްޔަކީ މިއަދު ދިވެހިންގެ ތެރޭގައި އާންމު ބައްޔެކޭ ބުނުމުން ސިހެންޖެހޭ ސަބަބެއް ނެތެވެ. ކެންސަރު ބަލީގެ ވޭން ތަހައްމަލް ކުރަމުންދާ އެތައް ބަޔަކު ރާއްޖޭގައި ވެސް އެބަތިއްބެވެ. މިބަލި ތަހައްމަލްކުރަމުންދާ މީހުންގެތެރޭގައި ތުއްތުތުއްތު ކުދިންވެސް އެބަތިއްބެވެ. އެހެންކަމުން މިއީ މިހާރު ސަމާލުކަންދޭންޖެހިފައިވާ ބައްޔެއްކަން އެބަ އެނގެއެވެ.\nކޮންމެ ބައްޔަކީ ގައިން ގަޔަށް އަރާ ބައްޔެއްވެސް ނޫނެވެ. އަދި ކޮންމެ ބައްޔަކީ ވާރުތަކުރާ ބައްޔެއްވެސް ނޫނެވެ. ބައެއް ބަލިތަކަކީ ދިރިއުޅުމުގެ ވައްޓަފާޅި ހުންނަ ގޮތަކުންވެސް އެބައްޔަކަށް ހުށަހެޅިދާނެ ބައްޔެކެވެ. އެގޮތުން ކެންސަރު ބަލީގެތެރެއިން އަނގައިގެ ކެންސަރަކީ ގިނަ ފަހަރަށް އެމީހެއްގެ އަނގައިގެ ސާފުތާހިރުކަމާ ވެސް ގުޅިފައިވާ ބައްޔެކެވެ.\nއަނގައިގެ ކެންސަރޭ ބުނުމުން ކޮންމެ މީހަކުވެސް ބުނާނީ އަހަންނަކީ ދުފާ މީހަކަށް ނުވާތީ އެބަލި ނުޖެހޭނެ ކަމަށެވެ. އެކަމަކު ތިޔައީ ކުށްހީއެކެވެ. ދުފާ ނޫޅުނަސް ދުންފަތު އިސްތިއުމާލު ކުރާނަމަ އަނގައިގެ ކެންސަރު ޖެހިދާނެއެވެ. އަދި އަނގައިގެ ސާފު ތާހިރުކަން ކުޑަނަމަވެސް ކެންސަރަށް މަގުފަހިވެދާނެ އެވެ.\nއަނގައިގެ ކެންސަރު ފެންނަނީ އަނގައިގެ ތެރޭގައި ފާރުކޮޅެއް ނުވަތަ ދިރުމެއް އުފެދި، ފިލައިނުގޮސް ގިނަ ދުވަސްވުމުންނެވެ. އަނގައިގެ ކެންސަރުގެ ތެރޭގައި ހިމެނެނީ ތުންފަތާއި، ދުލާއި، ކޮލާއި، މަތީ ތައްޔާއި، ތިރީ ތައްޔާއި، އަދި ކަރުގެތެރޭގައި އުފެދޭ ކެންސަރުތަކެވެ. އަނގައިގެ ކެންސަރުތަކަކީ ކުރީކޮޅު ބަލި ނުހޯދި ދިގުލައިފިނަމަ، ފުރާނައަށް ނުރައްކާވެދާނެ ކަންކަމެވެ.\nއަނގައިގެ ކެންސަރުޖެހެން މެދުވެރިވާ ސަބަބު\nދުފުމުގެ ސަބަބުން އުފެދޭ ކެންސަރު އަބަދުވެސް ފެށިފައި ހުންނަނީ ހައްޕުޑު ގަނޑު ކޮލުގައި ބާއްވާ ހިސާބުގައެވެ. މީގެ ތެރެއިން ހައްޕުޑުގަނޑު އަނގައިގެ ތެރޭގައި ބާއްވައިގެން ނިދާ މީހުންނަށް ކެންސަރު ޖެހުމުގެ ފުރުޞަތު ބޮޑެވެ. ދުންފަތް ލައިގެން ދުފާމީހުންނަށް ކޮލާއި، ކަރާއި، ތުންފަތުގެ ކެންސަރު ޖެހުމުގެ ފުރުޞަތު 50 ގުނަ އިތުރެވެ.\nސިގިރޭޓް، ސުއްޓާ، ބިޑި، ގުޑުގުޑާ ފަދަ ތަކެތީގެ އެހީގައި ދުންފަތުގެ އިސްތިއުމާލުކުރާ މީހުންނަށް އަނގައިގެ ކެންސަރު ޖެހުމުގެ ފުރުޞަތު6ގުނަ ބޮޑުކަމަށް ދިރާސާތަކުން ދައްކައެވެ. ރާއްޖޭގައި ހެދިފައިހުރި ބައެއް ތަފާސް ހިސާބުތަކަށް ބަލާއިރު އުމުރުން 8 އަހަރުގައި ބައެއް ކުދިން ކޮންމެވެސް ސިފައެއްގައި ނަމަވެސް ދުންފަތުގެ އަވާގައި ޖެހިގެންދެއެވެ.\nބަނގުރާ ބޯމީހުންނަށް އަނގައިގެ ކެންސަރު ޖެހުމުގެ ފުރުޞަތު ރާ ނުބޯމީހުންނަށްވުރެ6ގުނަ އިތުރެވެ.\nޅައުމުރުގައި ގިނައިރު އަވީގައި އުޅުން:\nތުންފަތުގެ ކެންސަރު ގިނައިން ޖެހެނީ ގިނައިން އަވީގައި އުޅޭ މީހުންނަށެވެ.\n· އަނގައިގެ ތެރޭގައި ފާރުކޮޅެއް އުފެދި ފަސޭހަނުވެ ގިނަ ދުވަސްވުން\n· އާއިލާގެ މެންބަރެއްގެ ފުށުން ކެންސަރު ކުރިން ފެނިފައިވުން\n· ހިއުމަން ޕެޕިލޯމާ ވައިރަސްގެ އަސަރު ހަށިގަނޑަށް ކުރުން\nއަނގައިގެ ތެރޭގައިވަ ތެތްދުލިފަށް ތަކުގައި ކޭތޭގޮތަށް ދަތުގެ ތޫނު ތަންކޮޅެއް ހުރެއްޖެނަމަ، ދަތްޕިލާ ޖަހާފައިވާ މީހެއްނަމަ ދަތްޕިލާ ރަގަޅަށް ހަމަނުޖެހޭނަމަ، އަނގަ، ހިރުގަނޑު އަދި އަނގައިގެ އެހެންވެސް ތަންތަން ފާރުވާގޮތް ވެއެވެ. މިފަދަ ފާރުކޮޅެއް އުފެދި ފަސޭހަނުވެ ގިނަ ދުވަސްވާނަމަ އެތަނުގައި ކެންސަރު އުފެދޭގޮތް ވަރަށް ގިނަ ފަހަރު ދިމާވެއެވެ.\nއަނގައިގެ ކެންސަރުން ރައްކާތެރިވާނީ ކިހިނެއް:\nއަނގައިގެ ކެންސަރުން ރައްކާތެރިވުމަށް އެންމެ ފުރަތަމަވެސް ދުންފަތުގެ އިސްތިއުމާލުކުރުމާ ދުރުހެލިވެލާށެވެ. އަދި ތިބާ އަކީ ދުފާ މީހެއް ކަމުގައިވާނަމަ އެ އާދަ ވެސް ދޫކޮށްލާށެވެ. ބަނގުރަލަކީ މިހާރު ކުދިންނަށް ޓްރެންޑެއް ކަމަށް ހީވިޔަސް އެއީ ބުއިން ހަރާމްކުރައްވާފައިވާ އަދި އެއިން ގިނަގުނަ ގެއްލުންވާ އެއްޗެކެވެ. އަނގައިގެ ކެންސަރުން ސަލާމަތްވާން ބޭނުންނަމަ އެއާ ފެއަށްޖެހުން ނޫންގޮތެއް ނެތެވެ.\nއާންމު ގޮތެއްގައި ދިވެހިންނަކީ އަވީގައި އުޅޭއިރު މާބޮޑު ހިމާޔަތެއް ހޯދައިގެން އުޅޭ ބައެއް ނޫނެވެ. ސީދާ އިރުގެ އަލި އައިސް ގައިގަ ޖެހޭ ގޮތަށް ގިނަ ވަގުތު ހޭދަކުރެވެނީ އެކަމަށް މާބޮޑު ފަރުވާލެއް ބެހެއްޓުމެއް ނެތިއެވެ. އެހެންނަމަވެސް މިއީ ފަރުވާ ބަހައްޓަންޖެހޭ ކަމެކެވެ. ސަބަބަކީ އަވީގައި ގިނައިރު އުޅޭ މީހުންނަށްވެސް ކެންސަރުޖެހުމުގެ ފުރުސަތު އޮތުމުންނެވެ. އެހެންކަމުން އަވީގައި އުޅުން މަދުކޮށް، ޚާއްޞަކޮށް ތުންފަތް އިރުގެ ދޯދިން ސަލާމަތްކުރަންޖެހެއެވެ.\nއަނގައިގެ ކެންސަރުން ސަލާމަތްވުމަށް އަމިއްލައަށް އަނގައިގެ އެތެރެ މަހަކު އެއްފަހަރު ރަނގަޅަށް ބަލައިހެދުމަކީ ވަރަށް މުހިންމު ކަމެކެވެ. ޝައްކު އުފެދޭ އެއްވެސް ކަމެއް ނުވަތަ ތަފާތުކަމެއް ފާހަގަވާނަމަ ވީހާވެސް އަވަހަކަށް ޑޮކްޓަރަކަށް ދައްކައި އެކަމެއް ދެނެގަންނަން ވާނެއެވެ. އަދި ގަވާއިދުން ދަތުގެ ޑޮކްޓަރަށް ދެއްކުމަކީވެސް މުހިންމު ކަމެކެވެ.


ޖުމްހޫރީ ދުވަހާއި ޖުމްހޫރީވެރިކަން: ތަފާތު ތަޖްރިބާތަކެއްގެ ފެށުން! – Nilandhe\nޖުމްހޫރީ ދުވަހާއި ޖުމްހޫރީވެރިކަން: ތަފާތު ތަޖްރިބާތަކެއްގެ ފެށުން!\nފަޚުރުވެރި ދިވެހި ދިދަ\nކޮންމެ އަހަރެއްގެވެސް ނޮވެންބަރު 11 ޖުމްހޫރީ ދުވަހުގެ ގޮތުގައި ފާހަގަކުރަނީ ކީއްވެގެންކަން ދަންނަނީ އަޅުގަނޑުމެންގެ ތެރެއިން ކިތައް މީހުންހެއްޔެވެ؟ އަދި އެދުވަސް މުހިންމުވަނީ ކީއްވެގެންކަން ވިސްނެނީވެސް ކިތައް މީހުންނަށްހެއްޔެވެ؟\nއާދެ! ނޮވެންބަރު 11 ޖުމްހޫރީ ދުވަހުގެ ގޮތުގައި ދިވެހިރާއްޖޭގައި ފާހަގަކުރަނީ، އެއީ ރާއްޖޭގެ ދެވަނަ ޖުމްހޫރިއްޔާ ފެށިގެން އައި ދުވަސް ކަމަށްވާތީއެވެ. ދެވަނަ ޖުމްހޫރިއްޔާގެ ފުރަތަމަ ރައީސް، ރައީސް ނާޞިރު ވެރިކަމާ ޙަވާލުވެވަޑައިގެންނެވި ދުވަސް ކަމަށްވާތީއެވެ. އެދުވަސް މުހިންމުވަނީ އެއީ ރައްޔިތުންގެ ސީދާ ބަސްބުނެގެން ގައުމުގެ ވެރިކަމަށް މީހަކު ގެނައުމުގެ ދޮރު ދިވެހި ތާރީޚުގައި ދެވަނަ ފަހަރަށް ހުޅުވިގެން ދިޔައީމައެވެ. އަދި ހަމައެހެންމެ، ޒަމާނީ ވެރިކަމުގެ ނިޒާމެއް ރާއްޖޭގައި އަށަގެންނެވުމުގެ ފެށުންކަމުގައި އެދުވަސް ވެގެންދިޔައީމައެވެ. އިންސާނީ ޙައްގުތަށް ކަށަވަރުކޮށްދިނުމާއި ޒަމާނަށް އަންނަ ބަދަލުތަކަށް ރާއްޖެ ހުޅުވުމުގެ ފެށުން ކަމުގައިވެސް އެދުވަސް ވެގެންދެއެވެ.\n11 ނޮވެންބަރު 1968 އަށް ފަހު އަދާޖެހެންދެންވެސް ރާއްޖޭގައި ކުރަމުންގެންދަނީ ޖުމްހޫރީ ވެރިކަމެކެވެ. ޖުމްހޫރީ ވެރިކަމަކީ ރައްޔިތުންގެ ވެރިކަމެކެވެ. އެއީ ރައްޔިތުންގެ ބޭނުންތަކާ އެއްގޮތަށް ރައްޔިތުންގެ ކިބައިން ފެށިގެން އަންނަ، ރައްޔިތުންގެ މަޝްވަރާއާ އެއްގޮތަށް ހިނަގާ ވެރިކަމެވެ. ނަމަވެސް، 1 ޖެނުއަރީ 1953 ގައި ދުނިޔޭގެ އަލިކަންދުއް ދިވެހިރާއްޖޭގެ ފުރަތަމަ ޖުމްހޫރިއްޔާ ދެމިއޮތީ7މަހާއި 21 ދުވަހަށެވެ.\nރައްޔިތުންގެ ވެރިކަން ޕާލަމެންޓަރީ ޑިމޮކްރަސީގެ ގޮތުގަ އާއި އެގްޒެކެޓިވް ޕްރެޒިޑެންސީގެ ގޮތުގައިވެސް ހިންގަ އެވެ. މުހިންމީ ނަމެއް ނޫނެވެ. މުހިންމީ ވެރިކަމެއްގައި ރައްޔިތުންގެ ބައިވެރިވުމާއި އަދުލުއިންސާފު ފުރިހަމަވުމާއި ހަމަހަމަ ގޮތެއްގައި އެންމެންނަށް ހިދުމަތްތައް ފޯރުކޮށްދެވޭ ވެރިކަމުގެ ނިޒާމެއް އޮތުމެވެ.\nޖުމްހޫރީ ނިޒާމް ނަމަވެސް އެކި ގައުމުތަކުން ފިޓް ކުރާ ނިޒާމުތައް އެއް ގައުމާއި އަނެއް ގައުމާތަފާތު ހުރެ އެވެ. އެ ގައުމެއްގެ ސަގާފަތާއި އާދަކާދައާއި ގަބޫލުކުރާ އުސޫލުތަކާއި ހަމަތަކާއިއެ ގައުމެއްގެ ތަރައްގީއާއި ކުރިއެރުމާއި އަދިއަދުގެ ދުނިޔޭގައި އެ ގައުމެއްގެ މިނިވަންކަމާއި ސިޔާދަތު ދެމެހެއްޓޭނެ ގޮތްތަކުގެ މަތިން އެގައުމެއްގެ ވެރިކަމުގެ ނިޒާމު ބައްޓަންކުރަން ޖެހޭތީ އެވެ.\nފުރަތަމަ ޖުމްހޫރިއްޔާގެ ރައީސް، މުހައްމަދު އަމީނު ރާއްޖެއަށް ވަރަށް ގިނަ ހިދުމަތް ކޮށްދެއްވި އެވެ. ގައުމުވަންތަކަން އާލާ ކުރައްވައި ގައުމެއްގެ ގޮތުގައި ރާއްޖެ ބައްޓަންކުރެއްވުމުގައި އެހެން އެއްވެސް ރައީސަކަށް ނުކުރެއްވޭނެ ބުރަ އުނދަގޫ މަސައްކަތް ރާއްޖެ އާއި ދުނިޔެއަށްވެސް ދަތި އުނދަގޫ ދުވަސްވަރެއްގައި ރައީސް އަމީން ކޮށްދެއްވި އެވެ.\nފުރަތަމަ ޖުމްހޫރިއްޔާއާޚިލާފަށް ދެވަނަ ޖުމްހޫރިއްޔާއުފެދުނީ ރާއްޖެއަށް މިނިވަންކަން ލިބިފައި އޮތުމާއެކު ޖުމްހޫރީވެރިކަން ދެމެހެއްޓުމުގެ ގިނަސިފަތަކެއް ފުރިހަމަ ކުރެވިގެންނެވެ. ނަތީޖާއަކަށްވީ މި ޖުމްހޫރިއްޔާގެ ދުވެލި ހުއްޓުމެއްނެތި ކުރިޔަށް ދިއުމެވެ.\nދެވަނަ ޖުމްހޫރިއްޔާގެ ރައީސަކަށް ރައްޔިތުންގެ މަޖިލީހާއި ރައްޔިތުންގެ އާންމު ސިއްރު ވޯޓުން ހޮވިވަޑައިގަތީ އެހާތަނާ ހަމައަށް 11 އަހަރު ރާއްޖޭގެ ބޮޑުވަޒީރުކަން ކުރެއްވިއިބްރާހިމް ނާސިރެވެ. ނޮވެމްބަރު ،11 1968 އިން ނޮވެމްބަރު ،11 1978 އަށް ފުރިހަ 10 އަހަރު ވަންދެން ނާސިރު ރައީސް ކަމުގައި ހުންނެވި އެވެ. އެ މުއްދަތުގައި ގިނަ ބަދަލުތަކެއް ރާއްޖެއަށް ގެންނަވައި އަގުހުރި ޚިދުމަތްތަކެއްކުރެއްވިއެވެ.\nދެވަނަ ޖުމްހޫރިއްޔާގެ ދެވަނަ ރައީސަކީ މައުމޫން އަބްދުލްގައްޔޫމެވެ، އުންމީދީ ބޮޑޫ ބަދަލެއްގެ ފެށުމެވެ. އެމަނިކުފާނު ރާއްޖެއަށް ގެނައި ތަރައްގީގައި 30 އަހަރު ވުމަށްފަހު ނޮވެމްބަރު 11، 2008 ގައި ރައީސް ކަމަށް ވަޑައިގެންނެވީ މުހައްމަދު ނަޝީދެވެ. ނަމަވެސް ކަންދިމާ ކުރި ގޮތުން އެމަނިކުފާނުގެ ވެރި ކަމުގެ ދައުރު ހަމަނުވަނީސް ފެބުރުއަރީ 7، 2012 ގައި މަގާމުން އިސްތިއުފާ ދެއްވީ އެވެ.\nފެބުރުއަރީ7، 2012 ގައި ރައީސް ކަމަށް ވަޑައިގެންނެވީ ޑރ. މުހައްމަދު ވަހީދު ހަސަން މަނިކެވެ. އެމަނިކުފާނު ވެރިކަމުގައި ހުންނެވީ ނޮވެމްބަރު 17، 2013 އަށެވެ. އެ ތާރީހުން ފެށިގެން ރައީސް ކަމަށް މަގާމަށް ވަޑައިގެންނެވީ މިހާރުގެ ރައީސުލް ޖުމްހޫރިއްޔާ އަބްދުﷲ ޔާމީން އަބްދުލްގައްޔޫމެވެ. އެމެނިކުފާނުގެ ޒައާމަތުގައި ދިވެހިން ދުވަހަކުވެސް ނުދެކޭފަދަ ތަރައްގީއާއި ތަހްޒީބް ދިވެހި ފަސްގަނޑަށް ގެނެސް ދެއްވައިފިއެވެ. ދެން އޮތީ އިންތިޚާބީ ރައީސް އިބްރާހީމް މުޙަންމަދު ސޯލިޙްގެ ވެރިކަމާމެދު ކުރެވޭ ފޮނި އުންމީދެވެ.


Dharivarunge hendhunuge naasthaa beelan husha elhumuge furusathu hulhuvaalaifi | Vaikaradhoolive ދަރިވަރުންގެ ހެނދުނުގެ ނާސްތާގެ ބީލަން ހުށަހެޅުމުގެ ފުރުސަތު ހުޅުވައިލައިފި – Vaikaradhoolive\nހދ.އަތޮޅު މަދަރުސާގެ ހެނދުނު ދަންފަޅީގެ ކުދީންނަށް ނާސްތާ ތައްޔާރުކުރުމުގެ މަސައްކަތަށް ބީލަން ހުށަހަޅަން ޝަރުތުހަމަވާ ފަރާތްތަކަށް މި ކަމަށް ބީލަން ހުށަހެޅުމުގެ ފުރުސަތު އެ މަދަރުސާއިން ހުޅުވައިލައިފިއެވެ. މި ކަމަށް ކުރިމަތިލާ ފަރާތްތަކުގެ ކިބައިގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކޮށްފައިވާނެއެވެ.\nމި ބީލަންތަކުގައި ބައިވެރިވާން ބޭނުންވާ ފަރާތްތައް ނަންނޯޓުކުރަން ހަމަޖެހިފައިވާ ވަގުތަކީ، 12 މެއި 2019އިން 15 މެއި 2019އާ ދެމެދުގައި ބަންދުނޫން ކޮންމެ ދުވަހެއްގެ 9:30އިން 12:30އަށެވެ. ނަންނޯޓުކުރަން ބޭނުންވާ ފަރާތްތައް މި ކަމަށް ހަމަޖެހިފައިވާ ގަޑީގައި ހދ.އަތޮޅު މަދަރުސާއަށް ހާޒިރުވެ ނަންނޯޓުކުރެވޭނެއެވެ.\nމި ކަމާ ބެހޭގޮތުން އެއްވެސް ސުވާލެއްވާނަމަ 16 މެއި 2019ވާ ބުރާސްފަތި(އަންނަ ބުރާސްފަތި) ދުވަހުގެ މެންދުރުފަހު 13:00ގެ ކުރިން ހދ.އަތޮޅު މަދަރުސާއަށް ލިޔުމުން ފޮނުވަން އެ މަދަރުސާއިން އެދިފައިވެއެވެ. އެގޮތުން ސުވާލު ފޮނުވަންވީ އެޑުރެސް ތިރީގައިވާ އިތުރު މަޢުލޫމާތުގެ ބައިގައި ވާނެއެވެ.\nމި ޕުރޮޖެކްޓާ ބެހޭގޮތުން މަޢުލޫމާތުދިނުމުގެ ބައްދަލުވުން އޮންނާނީ 19 މެއި 2019ވާ އާދީއްތަ ދުވަހުގެ ހެނދުނު 11:00ގައި ހދ.އަތޮޅު މަދަރުސާގައެވެ.\nބީލަން ހުޅުވުން އޮންނާނީ 23 މެއި 2019ވާ ބުރާސްފަތި ދުވަހުގެ 11:00ގައި ހަމަ އެ މަދަރުސާގައެވެ.\nމި ޕުރޮޖެކްޓުގެ ބިޑު ސެކިއުރިޓީގެ ގޮތުގައި 5000 ރުފިޔާ ހުށަހަޅަންޖެހެއެވެ. ބިޑު ސެކިއުރިޓީގެ މުއްދަތަކީ ބިޑު ހުށަހަޅާ ތާރީޚުން ފެށިގެން 30 ދުވަހެވެ.\nމި ޕްރޮޖެކްޓާ ގުޅޭ ބީލަންފޮތް ތިރީގައިވާ ލިންކުގައި ވާނެއެވެ.\nހދ.އަތޮޅު މަދަރުސާ، ހދ.ވައިކަރަރޫ\nޓެގް: ހދ. އަތޮޅުމަދަރުސާވައިކަރަދޫ


Chelsea Athun Arsenal Ah Muhimmu Molheh – adduLIVE\nޗެލްސީ އަތުން އާސެނަލް އަށް މުހިއްމު މޮޅެއް\nDec 27, 2020, 09:35 ހަސަން ރަޝީދު\nއިނގިރޭސި ޕްރިމިއާ ލީގުގައި ރޭ ޗެލްސީގެ މައްޗަށް 3-1 އިން ކުރި ހޯދައި އާސެނަލް އިން މުހިއްމު މޮޅެއް ހޯދައިފިއެވެ.\nރޭގެ މެޗަކީ މިދިޔަ މަހު އެއް ވަނަ ދުވަހަށްފަހު ލީގުގައި އާސެނަލް އިން ހޯދި ފުރަތަމަ މޮޅެވެ. މި މޮޅާއެކު އާސެނަލް މިހާރު އޮތީ 17 ޕޮއިންޓާ އެކު ލީގުގެ 14 ވަނައިގައެވެ. ޗެލްސީ އޮތީ 25 ޕޮއިންޓާ އެކު ލީގުގެ7ވަނައިގައެވެ.\nއާސެނަލްގެ ދަނޑުގައި ރޭ ކުޅުނު މި މެޗުގައި ފެނިގެންދިޔަ ފުރަތަމަ ގޯލު މެޗުގެ 34 ވަނަ މިނެޓްގައި ލިބުނު ޕެނަލްޓީ އަކުން އާސެނަލް އަށް ކާމިޔާބުކޮށްދިނީ ލަކަޒެޓް އެވެ. އަދި ފުރަތަމަ ހާފް ނިމުމުގެ ކުރިން އާސެނަލް އަށް ލިބުނު ހިލޭ ޖެހުމަކުން ގްރޭނިޓް ޒާކާ ވަނީ އެޓީމުގެ ދެވަނަ ގޯލު ކާމިޔާބުކޮށްދީފައެވެ.\nޗެލްސީ އަށް ފުރަތަމަ ހާފްގައި އާސެނަލްގެ ގޯލާއި އަމާޒުކޮށް ހަމަލާއެއް ފޮނުވާލެވިފައި ނުވާއިރު، ދެވަނަ ހާފްގެ ކުރީކޮޅު ބުކާޔޯ ސަކާ ވަނީ ހިތްގައިމު ގޯލަކާއެކު އާސެނަލްގެ ތިންވަނަ ގޯލު ކާމިޔާބުކޮށް ޗެލްސީ ސިއްސުވާލާފައެވެ. މި މެޗުގައި ޗެލްސީން ކާމިޔާބުކުރި ހަމައެކަނި ގޯލު 85 ވަނަ މިނެޓްގައި ކާމިޔާބުކޮށްދިނީ ޓެމީ އަބްރަހަމް އެވެ. އަދި އޭގެ އިރުކޮޅެއްފަހުން ޗެލްސީ އަށް ޕެނަލްޓީއެއް ލިބުނު ނަމަވެސް ޖޯޖީނިއޯ ފޮނުވާލި އެ ޕެނަލްޓީ އާސެނަލްގެ ކީޕަރު ލެނޯ ވަނީ ދިފާއުކޮށްފައެވެ.\nމިއީ ރަށުން ބޭރުގައި ކުޅެ ލީގުގައި ޗެލްސީ ޖެހިޖެހިގެން ބަލިވި ތިންވަނަ މެޗުކަން ފާހަގަކޮށްލެވެއެވެ.\nލީގުގައި ރޭ ކުޅުނު އެހެން މެޗުތަކަށް ބަލާއިރު މެންޗެސްޓަރ ޔުނައިޓެޑާއި ލެސްޓަ ސިޓީ ބައްދަލުކުރި މެޗު ނިމުނީ 2-2 އިން އެއްވަރުވެގެންނެވެ. އަދި މެންޗެސްޓަރ ސިޓީން 2-0 އިން ނިއުކާސަލްގެ މައްޗަށް ކުރި ހޯދިއިރު އެސްޓަންވިލާ އިން ވަނީ 3-0 އިން ޕެލެސް ބަލިކޮށްފައެވެ. މީގެއިތުރުން ޝެފީލްޑް ޔުނައިޓެޑްގެ މައްޗަށް 1-0 އިން ކުރި ހޯދައި އެވަޓަން ވަނީ ލީގުގެ ދެވަނަ އަށް އަރާފައެވެ.


Customs medhuverikoh dhaulathah aamdhaneege gothugai 287 million rufiyaa - vNews.mv\nކަސްޓަމްސް މެދުވެރިކޮށް ދައުލަތަށް އާމްދަނީގެ ގޮތުގައި 287 މިލިއަން ރުފިޔާ\nހަދީޖާ އާނަސްތު 14 August 2019, 15:38\nމިދިޔަ ޖުލައި މަހު މޯލްޑިވްސް ކަސްޓަމްސް ސަރވިސް މެދުވެރިކޮށް ދައުލަތަށް އާމްދަނީގެ ގޮތުގައި 287 މިލިއަން ރުފިޔާ ލިބިއްޖެއެވެ.\nކަސްޓަމްސް އިން އާންމުކުރި ތަފާސް ހިސާބުތައް ދައްކާގޮތުން މިއީ މިދިޔަ އަހަރުގެ ޖުލައިމަހު ލިބުނު އާމްދަނީ އަށްވުރެ2އިންސައްތަ އިތުުރު އަދަދެކެވެ. މިދިޔަ އަހަރުގެ ޖުލައިމަހު ދައުލަތަށް ކަސްޓަމްސް މެދުވެރިކޮށް އާމްދަނީގެ ގޮތުގައި ލިބިފައިވަނީ 281 މިލިއަން ރުފިޔާ އެވެ.\nކަސްޓަމްސްގެ ތަފަސް ހިސާބުތައް ދައްކާ ގޮތުން ފާއިތުވި ޖުލައި މަހު ރާއްޖެއަށް އެތެރެކުރި ކުރި މުދަލުގެ ސީއައިއެފް އަގު ވަނީ މިދިޔަ އަހަރުގެ ޖުލައި މަހާ އަޅާބަލާއިރު9އިންސައްތަ ދަށްވެފައެވެ. މިދިޔަ އަހަރުގެ ޖުލައި މަހު ދިވެހިރާއްޖެއިން 4.1 ބިލިއަން ރުފިޔާގެ މުދާ އެތެރެ ކޮށްފައިވާއިރު، މި އަހަރުގެ ޖުލައި މަހު މި ޢަދަދުވަނީ 3.7 ބިލިއަން ރުފިޔާއަށް ދަށްވެފައެވެ.\nޖުލައިމަހު ރާއްޖެއަށް އެތެރެކުރި މުދަލުގެ އަގުގެގޮތުން 21 އިންސައްތަ ޔޫއޭއީ އިން އެތެރެ ކޮށްފައިވާއިރު، ސިންގަޕޫރު އަދި ޗައިނާއިން ވަނީ 13 އިންސައްތަ މުދާ އެތެރެކޮށްފައެވެ. މީގެ އިތުރުން އިންޑިއާއިން ވަނީ 11 އިންސަައްތަ މުދާ އެތެރެކޮށްފައެވެ.\nމީގެއިތުރުން ރާއްޖެއިން އެހެން ގައުމުތަކަށް ބޭރު ކުރި މުދަލުގެ އެފްއޯބީ އަގުވެސް ވަނީ މިދިޔަ އަހަރުގެ ޖުލައިމަހާ އަޅާބަލާއިރު މިއަހަރުގެ ޖުލައި މަހު ދަށްވެފައެވެ. މިދިޔަ އަހަރުގެ ޖުލައިމަހު ރާއްޖެއިން 196 މިލިއަން ރުފިޔާގެ މުދާ ބޭރުކޯށްފައިވާ އިރު މިއަހަރުގެ މިމުއްދަތުގައި ރާއްޖެއިން ބޭރުކޮށްފައިވަނީ 165 މިލިއަން ރުފިޔާގެ މުދަލެވެ. މިއީ މިދިޔަ އަހަރުގެ ޖުލައި މަހާ އަޅާބަލާއިރު 16 އިންސައްތައިގެ ދަށް އަދަދެކެވެ.\nއަގުގެ ގޮތުން ބަލާއިރު ޖުލައި މަހު ރާއްޖެއިން އެންމެ ގިނައިން މުދާ ބޭރުކޮށްފައިވަނީ ތައިލެންޑަށެވެ. އެގޮތުން ރާއްޖެއިން ބޭރުކުރި މުދަލުގެ 18 އިންސައްތަ ތައިލެންޑަށް ބޭރުކޮށްފައިވާ އިރު ދެވަނަ އަށް އެންމެ ގިނައިން މުދާ ބޭރުކޮށްފައިވަނީ ޖަރުމަނުވިލާތާއި ފްރާންސަށެެވެ.


ސަޕޯޓަރުން ނުވައްދައި މެޗު ކުޅެން ޖެހުނަސް ޓީވީން މެޗު ބަލާ މީހުންނަށް ހިތްހަމަޖެހުމެއް! – Dhen.mv\nސަޕޯޓަރުން ނުވައްދައި މެޗު ކުޅެން ޖެހުނަސް ޓީވީން މެޗު ބަލާ މީހުންނަށް ހިތްހަމަޖެހުމެއް!\nJune 27, 2020 - 5:04 pm\nކޮވިޑް-19ގެ ސަބަބުން ދުނިޔޭގެ ބޮޑެތި ލީގު ތަކުގެ މެޗުތައް މެދުކަނޑާލަން ޖެހުނުނަމަވެސް މިހާރު ހުރިހާ ލީގެއް ވެސް ވަނީ ފަށާފައެވެ.\n"ނިއު ނޯމަލް"ގައި ގިނަ ލީގުތަކުގެ މެޗުތައް ކުޅެނީ ސަޕޯޓަރުން ނުވައްދައެވެ. މިކަމުގެ ސަބަބުން މެޗުގެ ފޯރިއަށް އަސަރުކުރެއެވެ. ނަމަވެސް ގިނަ ބްރޯޑްކާސްޓަރުން އަންނަނީ މިކަން ފަޅުފިލުވައިދިނުމުގެ ގޮތުން ސަޕޯޓަރުންގެ އަޑު ހިމަނައިގެން މެޗުތައް ލައިވްކުރަމުންނެވެ. މިގޮތުން ލަލީގާގެ މެޗުތައް ދައްކަނީ މި ސީޒަންގެ ކުރީކޮޅު މެޗުތަކުގެ ސަޕޯޓަރުންގެ އަޑު ހިމަނައިގެންނެވެ. ޕްރިމިއަރ ލީގުގައި ބޭނުންކުރަނީ ފީފާ ގޭމްގައި ބޭނުންކުރާ ސަޕޯޓަރުންގެ އަޑެވެ.\nސަޕޯޓަރުން ނުވައްދައި މެޗުތައް ކުޅެން ޖެހުމުން ލިބިފައިވާ މާޔޫސްކަމާއިއެކުވެސް ޓީވީން މެޗު ބަލާ މީހުންނަށްވަނީ ހިތްހަމަ ޖެހުމެއް ލިބިފައެވެ. އެއީ ކުޅުންތެރިންނާއި ކޯޗުން ދައްކާ ވާހަކަ އަޑު އިވުމެވެ.\nމިގޮތުން ބައެއް މެޗުތަކުގައި ކުޅުންތެރިއަކު އެއް ކުޅުންތެރިއަކަށް ގޮވާ އަޑާއި، ހަޅޭލަވާ އަޑުތަކާއި، ކޯޗުން ދައްކާ ވާހަކަތައްވެސް ސާފުކޮށް އިވެއެވެ. ވަކިން ޚާއްސަކޮށް މެޗަށްފަހު ކޯޗުން ސަލާންކުރަންގޮސް ދައްކާ ވާހަކައާއި ކުޅުންތެރިން ދައްކާ ވާހަކަ އަޑުއިވެއެވެ.\nއާންމުކޮށް މެޗަށް ފަހު ކޯޗުން ވާހަކަ ދައްކާ އަޑު އެ ދެމީހުންނަށްވެސް އިވެނީ ކަންފަތް ބުޑުގައި އަތް އަޅައިން ވާހަކަދައްކައިގެންނެވެ. އެއީ ސަޕޯޓަރުން މެޗަށްފަހު އުފާފާޅުކުރާތީއެވެ. އަދި ކުޅުންތެރިންވެސް އުޅެނީ ހަމަ މިގޮތަށެވެ. މިހާރު އެކަމަކު އެއްވެސް ހުރަހެއް ނެތި ހަމަޖެހިލައިން ތިބެ ކުޅުންތެރިންނަށްވެސް ވާހަކަދެއްކެއެވެ.\nކޮވިޑް-19ގެ ބަލިމަޑުކަމުން މަޑު މަޑުން އަރައިގަންނަ މި ދަނޑިވަޅުގައި ސަޕޯޓަރުންނަށް ދަނޑަށް ނުވަދެވުނުނަމަވެސް އެކަމުގެ ފަޅުކަން ފިލުވައިދިނުމަށް ގިނަ ޓީމްތައް ވަރަށް ގިނަ ކަންކަން އަންނަނީ ކުރަމުންނެވެ. މިގޮތުން ސަޕޯޓަރުންގެ ފޮޓޯތައް ސްޓޭޑިއަމްތަކުގެ ސީޓުތަކުގައި ހަރުކުރުމާއި، ސްޓޭޑިއަމްގެ ލެޑް ވޯލްތަކުގައި ޒޫމްކޯލް މެދުވެރިކޮށް ސަޕޯޓަރުންނައި ގުޅައި އެމީހުން ފެންނަ ގޮތަށް ބަހައްޓާއިރު، ކުޅުންތެރިންވެސް މި ދުވަސްވަރު ސޯޝަލް މީޑީޔާގައި އެކްޓިވްކަން ފާހަގަކޮށްލެވެއެވެ.